
NOTA PRÈVIA 

El treball que segueix forma part d’una recerca més extensa sobre la història lo¬ 
cal en el període 1798-1923, que estic realitzant des de l’estiu de 1984 per encàrrec 
de l’Àrea de Cultura de l’Ajuntament de l’Hospitalet. Vull deixar constància del meu 
agraïment a aquest recolzament institucional que el fa possible, i fer-lo extensiu a totes 
les persones que m’estan ajudant en la recerca. 


Joan Casas i Fuster 

abril 1985 

INTRODUCCIÓ 

En primer lloc vull demanar excuses. Als companys del Centre d’Estudis de 
l’Hospitalet els ha semblat que la celebració de FIRACIUTAT i la presència pública 
que tindria el Centre en aquest certament eren una avinentesa que no es podia dei¬ 
xar passar i que donava al meu treball en curs unes singulars possibilitats de difusió 
ciutadana. És evident que he d’estar d’acord amb aquesta opinió, i més quan no con¬ 
sidero l’estudi de la història una matèria erudita ni acadèmica sinó una col·laboració 
a la memòria col·lectiva. És per això que he accelerat la redacció d’aquests primers 
materials sobre els orígens de la història industrial de la nostra població. La urgència, 
tanmateix, no m’ha permès que el període de temps estudiat arribés, com hauria es¬ 
tat el meu desig, fins a 1923, ni tampoc que aquest text anés recolzat per l’oportú aparat 
de notes i referències documentals i bibliogràfiques que el completen i l’acaben de 
convertir, o així ho espero, en una eina útil. Aquí van, doncs, amb la reiteració de les 
meves excuses, aquestes notes encara mig despullades. Confio que l’interès del tema 
em sabrà fer perdonar, i que la pròxima publicació d’aquests materials, juntament amb 
d’altres, per l’Ajuntament podrà suplir les mancances d’aquest primer contacte amb 
el públic dels meus conciutadans. 


Jaume Vicens i Vives, en un treball que ha esdevingut un clàssic, considerava 
que a mitjan segle XIX s’encetà una etapa econòmicament expansiva que preparava 
la plataforma sobre la qual hauria de reposar, si més no fins a 1914, la industrialització 
d’Espanya. Aquesta etapa expansiva va ser afavorida pel caire positiu de l’economia 
internacional en aquell moment i potenciada pel període de pau que conegué el país 
entre la segona guerra carlina i la tercera. Vicens remarcava que aquesta conjuntura 
va incidir no tan sols estimulant l’activitat agrícola i comercial —cosa que afavorí el 
desenvolupament del mercat de consum i, per tant, el progrés de les indústries que 
ja existien, com era el cas de les tèxtils— sinó també la industrial, mitjançant la inver¬ 
sió de capitals estrangers que s’encaminaren, sobretot, a la construcció de ferrocar¬ 
rils i a les explotacions mineres. 

Si reduïm el camp d’observació a la petita amplada del nostre municipi podrem 
constatar que la dècada dels anys cinquanta del segle XIX assenyala el punt d’infle- 

xió en el procés de transformació del poble des d’una economia rural d’excedents 
escassos a una pròspera economia mixta basada tant en el regatge massiu de les 
teories deltàiques de la Marina com en la indústria. Si bé els orígens del regatge són 
més reculats —puix que el Canal de la Infanta es va construir l’any 1819— també és 
veritat que fins a mitjan segle no podem considerar complet el sanejament de la Mari¬ 
na, que guanyà definitivament per al conreu regat les terres més pròximes al mar i 
més exposades, per tant, a les inundacions. I encara caldria afegir que la veritable 
revolució agrícola no va venir fins molt més endavant, fins als anys immediatament pos¬ 
teriors a la primera guerra mundial, quan una Europa devastada es convertia en un 
mercat obert per als productes hortícoles i propiciava així la transformació dels conreus. 

Però tornem a la dècada de 1850. Podrem observar com durant aquests anys, 
que giren sobre el fulcre de l’anomenat «bienni liberal» que sorgí del cop d’estat 
d’O’Donell a Vicàlvaro, és quan s’instal·len a l’Hospitalet les primeres indústries 
mecanitzades que fan servir com a força motriu el vapor o l’energia hidràulica dels 
salts d’aigua del Canal de la Infanta. Encara podríem filar més prim i fixar la data d’a¬ 
questa arrencada l’any 1854, puix que és aquest any quan es produeix la coincidèn¬ 
cia de dos factors gairebé emblemàtics de la revolució industrial: l’arribada del fer¬ 
rocarril i la instal·lació de «La Aprestadora Espanola, S.A.», la primera indústria del 
terme moguda pel vapor. 

El procés posterior, tot i que acusa com és natural les crisis cícliques i manté per 
tant un ritme irregular, és d’una industrialització progressiva que en realitat no farà 
fallida fins que entri en conflicte amb altres usos del sòl, o, per dir-ho més clar, amb 
l’especulació salvatge i la construcció massiva d’habitatges dels anys seixanta del nostre 
segle. La indústria hospitalenca, si més no fins al dia d’avui, no sortirà d’aquesta crisi, 
que s’enllaçarà amb la davallada econòmica dels anys setanta i portarà a la situació 
actual, a mig camí de l’economia submergida i del marasme total. 

En les notes que segueixen provarem de reconstruir la configuració d’aquest procés 
industrialitzador al llarg del temps, així com els seus antecedents immediats durant 
el segle XIX. Aquest primer lliurament s’aturarà, per ara, al final de la primera etapa 
del procés, l’any 1890, però ja està molt avançada la recopilació de materials que em 
permetran prosseguir-la fins a 1923. 

CAPÍTOL PRIMER 

LES ACTIVITATS TRANSFORMADORES ANTERIORS A 1854 


EL SECTOR TÈXTIL: ELS PRATS D’INDIANES 

Hem dit que podíem situar a mitjan segle o, més precisament, a 1854, el moment 
de l’arrencada industrial. ^Cal per això que pensem que amb anterioritat no hi havia 
hagut en el terme cap activitat transformadora? És cert que el predomini agrícola era 
aclaparador, i també ho és que entre 1815 i 1842 sovintegen els documents en els 
quals trobem afirmacions que diuen que l’economia de l’Hospitalet és exclussivament 
rural i que no hi ha indústria de cap mena, afirmacions que de vegades es contra¬ 
diuen, com veurem, amb evidències contemporànies igualment documentades. Per 
començar des del principi ens n’anirem fins als darrers anys del segle XVIII. 

És sabut que durant 1789 l’«alcalde del crim» de Barcelona, don Francisco de 
Zamora, trameté a tots els corregiments i municipis del Principat un detallat qüestio¬ 
nari que incloïa una gamma molt variada d’aspectes geogràfics, econòmics, socials 
i fins i tot culturals. Les respostes al qüestionari de Zamora han arribat a nosaltres 
en diversos manuscrits que es conserven a l’arxiu del Palau Reial de Madrid. Una 
d’aquestes respostes conservades és la que fa referència a l’Hospitalet, signada per 
Feliu Norta, pagès i regidor de l’ajuntament, i redactada el mes de setembre del mateix 
any de 1789. Les respostes de Feliu Norta són tot sovint genèriques i poc precises, 
però la que fa a la pregunta sobre si hi ha indústries en el terme és ben clara i concre¬ 
ta: «Hay algunas fàbricas dentro del término —diu—, pero éstas son de Barcelona». 
A De pagesos a aturats ja vaig especular sobre la manera com podíem interpretar 
aquesta afirmació, i reitero aquí l’opinió que la resposta de Feliu Norta fa referència 
a l’existència —probablement a la Marina de Santa Eulàlia— d’algun prat de blan¬ 
queig que depenia de fàbriques d’indianes barcelonines. 

És el cas que sembla ben demostrada l’existència de prats d’indianes a la veïna 
Marina de Sants a la darreria del segle XVIII i que a la Marina de Santa Eulàlia hi 
ha topònims que fan pensar en aquest ús del sòl: Prat del Formentí, Prat de la Manta, 
Prat de l’Oració, Prat dels Maons. Es pot discutir que el topònim «prat» és molt antic 
al delta (dels més antics, potser, que es troben en la documentació medieval) i que 
ell tot sol no prova de cap manera un ús tan específic com el que proposem. Però 
el vehatge immediat d’un «Prat Vermell» a Sants, que sabem positivament que es 
dedicava al blanqueig i tint de peces vermelles, tno fa pensar molt fortament que 
l’hospitalenc «Prat dels Maons» es podia dedicar al blanqueig i tint de peces de color 
blau maó? £0 que potser estava relacionat amb un producte tèxtil semblant a l’anome- 

nat «maó» que, segons el Diccionari Alcover-Moll, és una «roba de vions que es fabri¬ 
ca a les Balears»? La interpretació —que el nom també podria suggerir— en el sentit 
d’un hipotètic forn de rajols s’ha de deixar de banda quan sabem que ja entrar el se¬ 
gle XIX el Prat dels Maons és encara un prat de blanqueig, com veurem més endavant. 

Deixem doncs dit, com a hipòtesi versemblant, que a la darreria del segle XVIII 
hi havia a la marina de Santa Eulàlia diverses «fàbriques» o prats d’indianes que no 
eren indústries independents, sinó dependències de fàbriques de teixits establertes 
a Barcelona, interpretació que s’avé perfectament amb la literaritat de la resposta de 
Feliu Norta. Insistirem en el fet que la resposta és inequívoca en el sentit que aquests 
prats eren més d’un, mentre que, entrat el XIX, trobarem un únic prat de blanqueig 
com a hereu probable d’aquestes antigues instal·lacions. Hem de pensar per tant que 
la resta no va superar el daltabaix bèl·lic i econòmic de la crisi del canvi de segle; 
però malgrat això constitueixen el que podríem anomenar la «prehistòria» de la nostra 
industrialització. 

TEIXIDORS I PUNTAIRES 

En el procés de maquinització de la indústria tèxtil de Catalunya és conegut el 
retard del tissatge respecte de la filatura. La taula que reproduïm dóna una idea de 
l’abast d’aquest desfasament: 

El procés de mecanització de la indústria tèxtil catalana (1835-1861) 


FILATURA 

1835 

1841 

1850 

1861 

Fusos manuals (bergadanes o jennies) 

691.949 

315.612 

183.778 

7.366 

Fusos mecànics: 





mule-jennies 

27.220 

323.937 

475.490 

? 

contínues 

— 

22.744 

51.040 

? 

selfactines 

— 

— 

96.328 

? 

TOTAL 

27.220 

346.681 

622.858 

763.051 

TOTAL DE FUSOS 

719.169 

661.843 

806.636 

770.417 

TISSATGE 





Telers manuals 

? 

24.880 

24.008 

12.026 

Telers mecànics 

? 

24.880 

24.008 

12.026 

Telers mecànics 

? 

231 

5.580 

9.965 

TOTAL DE TELERS 

? 

25.111 

29.588 

21.721 


Reproduït de NADAL, Jordi; El fracaso de la revolución industrial en Espana (1814-1913), Ariel, 
Barcelona, 1975. 


Observem que entre 1841 i 1850, si bé la xifra de telers mecànics es multiplica 
per 24, el nombre de telers manuals gairebé no disminueix. Una bona part d’aquests 
telers manuals es trobaven en el domicili dels teixidors, que treballaven a tant la cana 

i podien ser —o no— propietaris del teler. El fill els el proporcionava el mateix «fabri¬ 
cant» que després recollia i pagava la peça teixida. Segons Albert Balcells els tallers 
de treball a domicili d’aquestes característiques ocupaven encara pels volts de 1860 
la sisena part dels efectius laborals del sector. 

Els teixidors a mà van perdurar, segons molts autors, no com a pervivència d’una 
forma de producció arcàica que vindria a demostrar l’endarreriment del nostre procés 
de mecanització, sinó com a mecanisme flexible d’adaptació a les limitacions d’un 
mercat reduït. Els teixidors manuals, escampats pels pobles, solien tenir el teler com 
a font d’ingressos complementària de l’agricultura que, en molts casos, no els as¬ 
segurava la subsistència. Quan la conjuntura feia pujar la demanda, una part de l’ex¬ 
cés es canalitzava a través d’aquests teixidors. En els moments de contracció les 
fàbriques mecanitzades podien mantenir els seus ritmes de treball, mentre que els 
teixidors manuals es quedaven sense feina. 

En el cas de l’Hospitalet, que és el que ens ocupa, Miquel Izard afirmava que 
l’any 1850 hi havia un total de 82 telers manuals que pertanyien a cinc empreses, 
que es reduirien a una única empresa amb 28 telers l’any 1861. 

A les fonts locals que ens ha estat possible consultar no hem pogut corroborar 
la xifra que proposa Izard. Però s’ha de pensar que la nostra font bàsica és el regis¬ 
tre de la Matrícula Industrial que, com tot document de tipus fiscal, és suspecte sempre 
d’ocultació. Resumides en una taula, les dades que coneixem sobre el tema fins a 
1845 són les que segueixen: 


Teixidors manuals a l’Hospitalet: 

1845-1854 

Any 

Núm. de telers 

Teixidors o propietaris 

1845 

25 

Bartomeu Samada 

1846 

33 

Pere Nolasc Pujals (8), Bartomeu Samada (25) 

1847 

25 

Bartomeu Samada 

1848 

— 

— 

1849 

35 

Domènec Lantina 

1850 

35 

Domènec Lantina 

1851 

20 

Joan Toronell 

1852 

20 

Joan Toronell 

1853 

27 

Gerard Samada (12), Domènec Moreu (3), Marià 
Margarit (2 telers jaquart), Josep Ventura (1), Pau 
Mans (17, Joan Enrich (1), Pau Falguet (1), Josep 
Balasch (1), Josep Venturarnau (1), Pere Pau Llò- 
pis (1), Josep Llòpis (1), Bartomeu Durban (1) i 
Marià Gatell (1). 


FONT: Quaderns de registre de la Matrícula Industrial, Arxiu del Museu Municipal d’Història. 


Sobre on vivien i treballaven aquests teixidors només en tenim un parell de notí¬ 
cies indicatives: la primitiva denominació de «cases d’en Samada», aplicada a l’ar- 
renglerament de construccions que posteriorment s’anomenaria carrer del Parral, i 
la notícia que la «fàbrica» de Pere Nolasc Pujals es trobava a la carretera de Collblanc. 

Ja hem atribuït a la probable ocultació la no coincidència de les nostres dades 

amb les que proporciona Miquel Izard. També podem atribuir a I ocultació les estranyes 
oscil·lacions de la taula anterior. Les mateixes condicions, que avui anomenaríem 
d’«economia submergida», del treball dels teixidors a mà afavoreixen el fenomen, que 
es podia emparar, a més, en el recurs legal que proporcionava el fet que els «fabri¬ 
cants» residien a Barcelona, on ja pagaven les seves contribucions. Un altre exem¬ 
ple de l’abast que podien tenir aquestes ocultacions, que relativitzen molt el valor 
quantitatiu de les xifres que publiquem, el tenim en el cas de les puntaires. 

El treball de les puntaires, igual com el dels teixidors manuals, era un dels recur¬ 
sos adicionals de l’economia d’una població on el proletariat rural era la majoria; un 
proletariat sotmès a situacions d’atur estacional endèmiques i que, ocasionalment 
—arran d’una inundació desusadament forta, per exemple—, revestien una gran 
gravetat. De l’existència de tallers de puntaires a l’Hospitalet en tenim notícies es¬ 
campades i generalment indirectes en diferents moments al llarg de tot el segle, però 
fins fa ben poc no havíem trobat cap document que ens permetés fer-nos una idea 
quantitativa de la importància que revestia aquesta forma d’ocupació. No fa gaire, 
barrejat amb els papers del lligall de «Correspondència» de 1853, vam trobar l’esbor¬ 
rany d’un escrit de probable destinació fiscal que començava a il·luminar una mica 
el tema. A l’escrit s’especifiquen els set obradors de puntes de coixí que hi havia al 
poble, amb indicació del «fabricant» barceloní del qual depenien aquests obradors 
i del número de puntaires que hi treballaven. Amb les dades de població que conei¬ 
xem hem calculat que la xifra de 198 puntaires que dóna el document representen 
més del 20% del total de la població femenina major de 12 anys, una xifra ben con¬ 
siderable que fa pensar que aquesta era l’ocupació econòmica principal de les dones, 
com a complement dels ingressos domèstics, i que ho devia continuar essent fins 
que la implantació d’indústries mecanitzades de filats i teixits va obrir un nou camp 
a la mà d’obra femenina. 


Puntaires a l’Hospitalet l’any 1853 


Núm. de puntaires 

Fabricant 

Domicili del fabricant 

40 

Josep Fité 

Barcelona 

10 

Josep Regomir 

Barcelona 

30 

Domènec Margarit 

Barcelona 

39 

Magí Canela 

Barcelona 

25 

Antònia Roca i Bosch 

Barcelona 

24 

Miquel Company 

Barcelona 

30 

Salvador Santacana 

Barcelona 

198 

TOTAL DE PUNTAIRES 

— 


FONT: Arxiu del Museu Principal d’Història, lligall «Correspondència», 1853. 


EL PRAT DELS MAONS 

Un cert gust per la simetria ens fa acabar aquest recorregut per les activitats tèx¬ 
tils anteriors a 1854 per allà on l’havíem començat és a dir pels prats d’indianes o 
de blanqueig de la Marina de la zona de Santa Eulàlia. 

Els diversos escrits de les primeres dècades del segle que, d’una manera clara 
i contundent, afirmen que a l’Hospitalet no hi ha cap indústria i que l’única activitat 

econòmica és l’agricultura ens fan pensar que els prats d’indianes vuitcentistes no 
van sobreviure al daltabaix que va representar, en tots els ordres de la vida, la crisi 
del canvi de segle; que és una manera discreta i un pèl metafísica d’anomenar uns 
anys convulsionats i ensangonats per dues guerres, la del Rosselló i, sobretot, la guerra 
del francès, l’anomenada guerra «de la Independència». 

Però, malgrat tot, podem afirmar que l’any 1829 funcionava a la Marina de Santa 
Eulàlia un prat de blanqueig, no sabem si com a indústria independent o com a de¬ 
pendència d’una fàbrica barcelonina: l’anomenat Prat dels Maons. La notícia d’això 
ens ha arribat d’una forma molt indirecta, en un escrit de resposta al jutjat de Sant 
Feliu sobre repressaliats en el temps que el Comte d’Espanya, aquell foll sanguinari, 
va ser governador de Barcelona. L’escrit és del 17 de febrer de 1838 i diu el que segueix: 
«En 4 de junio de 1829 se presentaron al alcalde un cabo y cuatro mozos de las 
escuadras con un oficial del referido Conde de Espana, para prender al capitàn 
indefinido D. Francisco Massip , del regimiento de Múrcia , el cual se hallaba de 
mayordomo en la fàbrica de tintes llamada dels Mahons en este término...». 
Dissortadament perdem després el rastre d’aquesta indústria fins arribar a l’any 
1841. En aquest any sabem que, el 24 de juny, és fundada al mateix Prat dels Maons 
la fàbrica de blanqueig de Josep Poch, que treballa d’una manera ininterrompuda a 
nom d’aquests fins a 1845. Segons el propietari la instal·lació de la indústria li va costar 
1.000 duros, que no sabem si fan referència al valor de la compra del prat o a despeses 
d’inversió i de millora. L’any 1845 el Prat dels Maons ocupava 13 treballadors que 
cobraven, entre tots, un total de 40.560 rals al cap de l’any (és a dir, un jornal mitjà 
de 10,4 rals, si comptem 300 dies laborables al cap de l’any). La indústria blanquejava 
un total de 20.800 peces anuals i les seves instal·lacions, segons un document de 
l’època, comprenien tres calderes i 7 «cubs de gas». Pensem que és possible que 
els «cubs de gas» facin referència a instal·lacions on es feia servir el clor com a agent 
blanquejador; quant a les calderes esmentades, si fossin instal·lacions motrius —cosa 
que de moment ignorem— ens obligarien a fer recular en 13 anys la data de l’inici 
del maquinisme en el nostre municipi. 

A partir de 1845 —que és la data on comencen els registres de la matrícula in¬ 
dustrial que s’han conservat— podem seguir l’evolució de la indústria a través d’a¬ 
questa nova font. El prat de blanqueig hi figura inscrit sense interrupció fins a 1853 
a nom de Vicent Cuiàs. No hi ha dubte, tanmateix, que es tracta de la mateixa fàbrica; 
i si ens en quedava algun trobarem que, contradient la inscripció de la matrícula, en 
els papers que fan referència als esdeveniments de 1853 que tot seguit relatarem con¬ 
tinua figurant com a propietari Josep Poch. 

Per l’octubre de 1853 s’enceten uns conflictes el significat darrer dels quals no 
queda prou clar en la fragmentària documentació que ens n’ha arribat. Ens limitarem 
a transciure ordenadament la informació que tenim i després ja veurem quines con¬ 
clusions en podem treure. 


ELS ESDEVENIMENTS DE 1853 I LA FUNDACIÓ DE «LA APRESTADORA ESPA- 
NOLA, S.A.» 

Per ordre cronològic, els fets que coneixem són els que segueixen: 

15-X-1853 


19-X-1853 


23-X-1853 


26-X-1853 


11-XI-1853 


22-XI-1853 


22 treballadors (segons una llista que redacta l’encarregat de la fàbrica 
el dia 23 d’octubre) se’n va «sin hdber dado el aviso previo a la autoridad». 
Pel que veurem immediatament aquests obrers que van abandonar la 
feina (i suposem que aquest abandonament vol dir que es van declarar 
en vaga) van ser substituïts per esquirols que continuaren treballant. 

El govern civil multa cadascun dels treballadors en vaga amb 10 rals (que 
vé a ser l’equivalent del valor d’un jornal). Les intimidacions contra els 
esquirols, que sembla que ja s’havien començat a produir abans, con¬ 
tinuen. Al vespre es presenta a la fàbrica l’alcalde acompanyat per un 
destacament de la Guàrdia Civil. 

Francesc Lafarga, encarregat del Prat dels Maons, tramet a I Ajuntament 
una relació nominal dels treballadors que van abandonar la feina. En 
aquesta relació s’indica també la població de residència de cadascun 
d’aquests 22 homes, que és la que segueix: 

1 del Poble Nou 

2 de Barcelona 
2 d’Hostafrancs 
9 de la Bordeta 
8 de l’Hospitalet. 

Un escrit del governador civil adreçat a l’alcalde diu el que segueix: 
«Por conducto fidedigno ha llegado a mi noticia que los trabajadores 
que abandonaron la fàbrica de Don José Poch sita en el término 
de ese pueblo en el punto llamado de Mahons insultan y amenazan 
a los nuevos operarios, atemorizàndoles de tal modo que algunos 
de ellos se han retraído ya de acudir al Establecimiento. Decidido 
a no tolerar tamahos abusos y a que caiga sobre sus autores el con- 
digno castigo , encargo a V. que practique las mas exquisitas diligen- 
cias para averiguar quien sean y proceder a su captura; en el con- 
cepto de que le exigiré la mas estrecha responsabilidad de cuanto 
ocurra, así como si deja de remitirme presos a cuantos hayan con- 
tribuido a cometer semejante desacato». 

Des del Govern Civil es demanen informes sobre la conducta i els an¬ 
tecedents de Ramon Audal (a la llista que esmentaven el 23 d’octubre 
hi figurava un Ramon Ordal, que deu ser la persona a la qual es fa referèn¬ 
cia) blanquejador de cotó que viu a Santa Eulàlia. 

Josep Poch, el propietari del Prat dels Maons, notifica que s’ha venut 
la fàbrica a «La Aprestadora Espanola, S.A.». L’esmentat Josep Poch con¬ 
tinuarà figurant, en documents posteriors, com a director o majordom de 
l’establiment. 


Això és tot el que sabem, i val a dir que no és gran cosa. Quin va ser I origen 
del conflicte? Quines eren les reivindicacions dels vaguistes? Com va acabar? La venda 
del Prat dels Maons fou una causa o una conseqüència de la vaga? O potser no hi 
va tenir res a veure? Són preguntes que per ara no sabríem respondre. 

D’una manera gairebé simultània a la venda del Prat dels Maons a «La Apres- 

tadora», i en el seu veïnatge immediat, el dia 27 d’octubre de 1853, segons escriptura 
pública atorgada davant del notari de Barcelona Montserrate (sic) Corominas, Fran¬ 
cesc Elies cedeix a Antoni Pareto una porció de terra «para edificar una casa fàbrica», 
que, com veurem més endavant, serà en principi una fàbrica de midó. D’aquesta 
manera els darrers mesos de l’any 1853 assenyalen l’aparició, a la zona de l’antic Prat 
dels Maons, de dos noms, «La Aprestadora» i Pareto, que tindran una gran trascen- 
dència industrial en aquesta zona de l’Hospitalet. Podem dir que en aquest moment 
se signa l’acta de naixement del que anomenarem «raval de l’Aprestadora», que du¬ 
rant molt anys serà un dels ravals industrials més caracteritzats de l’Hospitalet. 

LES BÒBILES ENCARA NO EXISTEIXEN 

Durant aquesta primera meitat de segle que estem repassant no trobem, en can¬ 
vi, pràcticament cap referència a les indústries de la ceràmica, que posteriorment ha¬ 
vien d’adquirir una importància tan definitòria per a l’economia local. 

En tots els documents que ens han passat per les mans només hem trobat una 
referència, única i aïllada, a un tal Grau de l’Estevet, «fabricant de maons» i resident 
a l’Hospitalet, que és citat per la Fiscalia de la Comissió Militar de la Província de 
Barcelona el 16 d’agost de 1844. Aquesta citació probablement estava relacionada 
amb els processaments que s’havien instruït per delictes d’agressió a força armada, 
arran de la insurrecció de la Patuleia que s’havia produït l’any anterior. Però fins i tot 
en aquest cas —la citació només parla del «fabricante de ladrillos Grau del Estabet 
(sic), que también parece està establecido en este término»— és possible que només 
es tracti d'un home que vivia fora del terme, en les seves proximitats. Perquè allò que 
sí que sabem és que a la rodalia immediata de l’Hospitalet de forns de rajols n’hi ha¬ 
via, o si més no que n’hi havia hagut a la darreria del segle XVIII. 

Efectivament, la resposta del Corregiment de Barcelona al mateix qüestionari de 
Zamora que abans esmentàvem diu que «hornos de solo ladrillo y tejas hay unos 30 
en las solas inmediaciones de Barcelona, dos debajo de Esplugas, a la orilla de la 
carretera de Madrid, uno màs allà de la Cruz Cubierta, tres en Sarrià y uno en San 
Boy». Fins i tot podríem especular, pel que fa referència a aquestes bòbiles setcen- 
tistes, sobre si les dues de «debajo de Esplugas» es podien trobar a la zona de Can 
Vidalet, en terme municipal de l’Hospitalet o, si més no, en el seu immediatíssim 
veïnatge. Però la cosa que és certa és que no coneixem cap document que ens parli 
de bòbiles ni de cap mena d’indústria ceràmica a l’Hospitalet amb anterioritat a 1854. 
De fet, la implantació i el ràpid progrés a casa nostra d’aquesta mena de fabricació 
és un fenomen que va lligat directament, com veurem més endavant, amb l’enderroc 
de les muralles de Barcelona i amb l’expansió urbanística de la ciutat comtal pel seu Pla. 

LES ACTIVITATS TRANSFORMADORES VINCULADES AMB L’AGRICULTURA 

L’epígraf fa referència a aquelles indústries que es dediquen a transformar o 
elaborar, per a la seva comercialització o consum, els productes agrícoles locals. A 
la pràctica aquestes activitats es limiten al sector de l’alimentació; més concretament 
a la fabricació o elaboració de farines (molins fariners, obradors de semolers o fideuers) 
i a la destil·lació de vins per produir aiguardents (fassines). Un altre producte agrícola 
com el cànem, que manté una importància considerable a nivell local durant la primera 
meitat del segle XIX, no és elaborat al poble; si no és en el sentit merament artesanal 
del treball dels espardenyers, dels quals n’hi ha quatre de matriculats entre 1845 i 

1862. Curiosament no trobarem cap indústria mecanitzada del cànem fins que aquesta 
planta hagi deixat de tenir una rellevància en l’agricultura local, puix que la fàbrica 
«Marquès Caralt i Cia.», a la zona de l’Aprestadora, es funda l’any 1873. 

ELS MOLINS FARINERS 

El mes d’octubre de l’any 1821, al cap de dos anys de la inauguració del Canal de 
la Infanta, la Junta de regants anuncia que ha rebut una proposta per construir un 
molí fariner en el terme de l’Hospitalet, aprofitant el desnivell d’una de les sèquies 
derivades de la conducció d’aigua principal (un desnivell considerable, de 12 m.). Pel 
que en sabem aquest molí es va construir efectivament l’any 1822, tot i que oficial¬ 
ment l’autorització dels aprofitaments energètics del canal no va arribar fins que es 
va publicar la Reial Cèdula de 22-XII-1824. El molí es trobava situat entre el Canal 
i el camí de Sant Joan, a la dreta de la riera dels Frares (més o menys l’actual inter¬ 
secció del carrer dels Alps amb l’avinguda d’Isabel la Catòlica). 

Era evident la conveniència d’un molí fariner que no estigués tan allunyat com 
els de Molins de Rei o de Papiol i que pogués servir l’extensa plana dèltica de l’esquerra 
del riu, sobretot ara, quan amb el regatge del Canal els rendiments potencials dels 
cereals augmentaven. És per aixó, per aquest increment de rendiments, que ben aviat 
aquest molí no és l’únic. 

Gaspar de Lleonart obté, l’any 1831, l’establiment d’un altre salt d’aigua, situat 
aquest sobre el llit mateix del canal i no sobre una sèquia de derivació, i gairebé a 
tocar del límit amb el terme de Sants, a la dreta de la riera Blanca. El molí Lleonart, 
tanmateix, no començà a treballar fins a l’any 1835, i tenia una capacitat de molinada 
molt inferior a la del molí de la Junta. 

L’any 1838, en l’únic document que coneixem que ens dóna un resum dels con¬ 
tribuents pel concepte de subsidi industrial i comercial amb anterioritat a 1845, hi cons¬ 
ten 3 molins fariners en lloc dels dos que hem dit. Pensem que és possible que en 
aquest recompte s’inclogui un altre molí que la mateixa Junta del Canal va inaugurar 
a l’esquerra de la riera Blanca, aigües avall del molí Lleonart, seguint el curs del Canal, 
el mateix any 1831. Aquesta explicació és plausible si pensem que en la cartografia 
elaborada per la mateixa Junta del Canal, l’anomenat «Salt de la Bordeta» (que és 
el d’aquest segon molí de la Junta), figura a migdia de la carretera provincial, és a 
dir, a la «mitja galta de mar», que fins a mitjan segle XIX va pertànyer al terme de 
l’Hospitalet. 

M’adono que potser convé que m’expliqui una mica, i ho faré. Actualment el límit 
oriental del terme de l’Hospitalet segueix la línia que correspon al curs de la riera Blan¬ 
ca. Fins al darrer quart del segle passat això no era així. El límit entre els termes de 
l’Hospitalet i Sants (puix que aquest darrer municipi encara no estava agregat a Barce¬ 
lona) seguia el curs de la riera des de la muntanya fins a la carretera de la Bordeta. 
En aquesta alçada el límit es desplaçava uns centenars de metres cap a llevant, de 
manera que es donava el cas que una vorera de la carretera pertanyia a l’Hospitalet 
i l’altra a Sants. Aquesta configuració de la barriada de la Bordeta és la causa que 
popularment fos anomenada «la mitja galta», puix que la mitja galta de la muntanya 
pertanyia a Sants mentre que la de mar era de l’Hospitalet. Aquesta situació de vegades 
va provocar conflictes per indefinició de jurisdiccions administratives. El més saborós 
dels que coneixem té a veure amb l’escrit que tot seguit transcrivim. Es tracta d un 
requeriment judicial adreçat a l’ajuntament de l’Hospitalet arran dels fets insurreccionals 

que van seguir, l’any 1870, una protesta popular contra les quintes, és a dir contra el 
reclutament obligatori. L’escrit diu això: «Informarà V. con toda urgència a este Juzga¬ 
do y con toda exactitud, el sitio donde los sublevados con motivo de la quinta hicieron 
fuego al batallón de Ingenieros que se dirigia a Barcelona el siete de abril próximo 
pasado, a las once y media de la mariana en el barrio de la Bordeta, y si dicho sitio 
pertenece al distrito municipal de Hospitalet o al del pueblo de Sanz (sic), toda vez 
que el radio de dicho barrio se halla distribuido entre ambas poblaciones». No sabem 
com es va resoldre el contenciós, però tant se val, ja hem situat la qüestió de delimita¬ 
cions que volíem fer entendre. Deixem córrer la digressió i tornem als molins fariners. 

Si les coses són tal com jo dic ja no és tan fàcil d’explicar perquè aquest tercer 
molí no figura a les inscripcions de la matrícula industrial de 1845 i a les posteriors, 
quan hem vist que els problemes jurisdiccionals continuaven vius l’any 1870. Però el 
cas és que des de 1845 el molí de la Bordeta desapareix de la documentació de 
l’Hospitalet, on només apareixen el de la Junta i el de Gaspar Lleonart. 

Del mateix any 1845, al marge de la matrícula, tenim una descripció dels dos mo¬ 
lins que ens ofereix, d’una manera sintètica, el panorama que resumim en el quadre 
que segueix: 


Els molins fariners de l’Hospitalet l’any 1845 



Molí Sant Josep 

Molí Sta. Eulàlia 

Propietari 

Junta del Canal 

Gaspar Lleonart 

Arrendatari 

Coll i Cia. 

— 

Data de fundació 

1822 

1831 

Núm. de treballadors 

3 

2 

Núm. de pedres o rodes 

4 

5 

Cuarteres anuals que s’hi molinen 

12.000 

6.000 


FONT: Elaboració pròpia a partir d’un esborrany d’informe del 19-M845, conservat a l’Arxiu del 
Museu Municipal d’Història, lligalls de «Correspondència». 


El molí Lleonart, pel fet d’estar més a prop de mar, patia més que el de la Junta 
de la irregularitat estacional del Canal, gairebé sec a l’estiu i ja molt reduït a l’hivern 
perquè la major part de l’aigua s’havia derivat per regar a través de les diverses sèquies. 

Entre 1845 i 1853 els dos molins (el de la Bordeta ja no torna a aparèixer enlloc 
més) figuren inscrits en els registres de la matrícula industrial de la manera que segueix. 
Observarem que el nom de «Coll i Companyia», que apareixia en el document que 
ens ha servit per a la taula anterior, ja no apareix com a arrendatari del molí de la Junta. 

La presència dels molins fariners del Canal de la Infanta té un interès que va més 
enllà de la seva importància econòmica. Són el primer aprofitament energètic dels 
salts d’aigua del Canal, un aprofitament que més endavant es farà extensiu a indús¬ 
tries d’altres menes (molins d’escorça o de sofre, serradores de marbre, fàbriques de 
paper o fàbriques tèxtils) de forma exclusiva o combinada amb la presència de genera¬ 
dors de vapor. 

Els molins de l’Hospitalet a la Matrícula Industrial: 1845-1853. 


Molí 

Titolar a la Matrícula 
(prop. o arrendatari) 

Núm. de pedres inscrites en els anys successius de: 
1845 1846 1847 1848 1849 1850 1851 1852 1853 

De la Junta 

Josep Casanovas 
Ramon Caula 

Junta del Canal 

2 2 — — — 

— — 2 2 2 

2 — 

— 4 

4 4 

De G. Lleonart 

Gaspar Lleonart 
Germans Lleonart 

11111 

1 — 

— 2 

2 2 


FONT: Resum de dades de la Matrícula Industrial (1845-1853). Arxiu del Museu Municipal 
d’Història. 


ELS FIDEUERS 

Potser no cal que repetim gaire que l’Hospitalet és un poble de pagesos, però 
ho tornarem a fer. Una família de pagesos, tanmateix, s’adona de les possibilitats 
econòmiques que obre la immediatesa d’un mercat tan important com és el de Barce¬ 
lona, i s’embranca en activitats comercials i tímidament industrials; és a dir, hi ha 
una família que fa servir les rendes de la terra per a aburgesar-se. I ho fa tan bé que 
esdevé una de les famílies nuclears de la burgesia local, d’aquesta burgesia hospitalen- 
ca que potser tenia la terra massa a prop encara, i com m’agrada dir, es va quedar 
a mig coure. Parlo de la família Oliveras. I dic tot això per posar de relleu una cosa 
que, si només miréssim les inscripcions a la matrícula industrial, sembla gairebé anec¬ 
dòtica: la petita fàbrica —que més que fàbrica devia ser un obrador familiar— de pastes 
de sopa de Just Oliveras, que si bé figura inscrit d’una manera regular com a comer¬ 
ciant semoler a partir de 1848, també hi apareix com a industrial els anys 1848,1849 
i 1850. Gairebé no res, però val la pena d’obrir l’ull. Perquè si repassem la història 
de l’Hospitalet fins al dia d’avui trobarem Oliveras a tot arreu: com a tractants de gra, 
ceramistes, terratinents, transportistes, batlles i emparentats amb gairebé totes les 
altres nissagues locals d’una certa rellevància. A la nostra història hi entren modesta¬ 
ment: amb un obrador de pastes de sopa. Però calia deixar-ho dit. 

LES FASSINES 

En la consciència personal de la llengua hi ha termes que es claven com un ham, 
que fan carn i que és inútil voler-los desclavar. Vet aquí el terme «fassina», que és 
un mot que em fascina, si em perdoneu l’homonímia. En la meva memòria d’infant 
era un punt de referència toponímic: el que determinava la frontera de debò del barri 
de Sant Josep, una mica més enllà, venint de la Vila Vella, de la intersecció entre 
la carretera provincial i la riera dels Frares. Us juro (sóm una generació d’analfabets, 
jo tenia molt pocs anys i, és clar, era abstemi) que va passar molt de temps abans 
que esbrinés que «fassina» volia dir allò que diu el diccionari Alcover-Moll que vol 
dir: FASSINA (o «fessina»). - «f. Fàbrica antiga o alambí on es destil·la esperit i es 
fan begudes alcohòliques (...) ETIM.: probablement del llatí officina, “fàbrica”». 
Aleshores vaig saber que aquella fassina em lligava amb les vinyes que ja gairebé 
havien desaparegut quan jo vaig néixer, que era el meu fràgil pont amb la tradició 

rural mediterrània del meu poble que, a la meva infantesa, era ja un paisatge tan ar¬ 
queològic com les piràmides d’Egipte. 

Les respostes que s’han conservat d’un interrogatori que el mes de maig de 1824 
trameté l’ajuntament a les diverses «fàbriques» de l’Hospitalet ens dóna notícies con¬ 
cretes —i les més endarrerides que coneixem per ara— de dues fassines o destil·ler¬ 
ies d’aiguardent. Una és propietat de Jaume Serra i de Pere Ramis, i produeix de 
30 a 40 càrregues d’aiguardent l’any (1 càrrega = 121,4 I.), entre anís corrent i aiguar¬ 
dent a la prova d’oli, varietat, aquesta darrera, que es destinava a l’exportació. De 
tota aquesta producció només se’n consumien al poble dues o tres càrregues (de 
tota manera 300 litres d’aiguardent per a una població de 2.000 habitants —i només 
parlem d’una de les fassines!— no ens parla pas d’un poble d’abstemis). El segon 
establiment, propietat de J. Anton Rossell, és d’instal·lació recent en aquell moment 
i es destina «a refondre los aiguardents que vingan de las Frabicas de la montana 
de molts pobles de la província i enbarcarlos (sic)». No es tracta per tant, en aquest 
cas, de destil·lar aiguardent, sinó de reelaborar-lo i millorar-lo de grau. Com que la 
indústria encara no funciona, el propietari diu que no pot donar dades sobre produc¬ 
ció i consum. Diu només que «Lo consum sera mes o menos segons las demandes 
que agia per America». Hem de pensar que s’ha perdut la resposta d’una tercera fas- 
sina, puix que en un escrit que l’ajuntament tramet a la Junta d’Aranzels sobre les 
indústries de la localitat (10 de juny de 1824) es parla de tres fassines, i no de dues. 

A aquestes tres fassines se’n degué afegir encara una quarta en un moment que 
ignorem. Això és el que es desprèn d’un escrit de l’any 1834 que diu abans de l’ar¬ 
rendament del corresponent dret de consum, a l’Hospitalet hi havia quatre fassines, 
però que ara, és a dir pel mes de febrer de 1834, només n’hi ha una. 

En un extracte de la matrícula industrial de 1838 —que és l’únic document d’a¬ 
questes característiques que hem localitzat amb anterioritat a 1845— no s’esmenta 
cap destil·leria d’aiguardent, i per tant no podem assegurar ni tan sols la continuïtat 
d’aquell establiment que hi havia l’any 1834. En canvi, a partir de 1845, quan dispo¬ 
sem de la sèrie completa de registres de la matrícula, trobem que, efectivament, hi 
figura una fassina a la carretera de Collblanc, a nom de Josep Oriol Pinós. Aquesta 
«fàbrica d’en Pinós» apareix inscrita fins a l’any 1850. A partir de 1851 passa a figurar 
a nom de Miquel Guitart, el qual probablement abandona la destil·lació el 1855, que 
és l’any que deixa d’aparèixer a la matrícula. Potser podríem posar en correlació aquest 
mutis amb la irrupció a Catalunya de la «malura vella» (el nom que popularment es 
donarà a l’oïdium per diferenciar-lo del mildiú, o «malura nova»; parlem, és clar, d’abans 
de la invasió de la fil·loxera), la primera plaga que afectarà massivament les vinyes 
del país durant el segle XIX. L’oïdium, segons Emili Giralt, arriba a Catalunya l’any 
1853. 

Després del tancament de la destil·leria de Miquel Guitart ja no tornarem a tro¬ 
bar fassines inscrites a la matrícula fins a l’any 1862. 

EL SECTOR QUÍMIC 

Parlar de «sectors industrials», en aquests anys, quan el que anem trobant són 
uns quants obradors escampats, és una exageració, és clar, però d’alguna manera 
s’han d’anar ordenant les coses. L’any 1824, entre els papers preparatoris de la in¬ 
formació sobre indústries locals que sol·licitava la Junta d’Aranzels (i que ja hem usat 
com a font per parlar de les primeres fassines) també trobem notícies sobre una fàbrica 

d’àcids, propietat de’Albert Bastardas, situada en el núm. 9 de la carretera de Coll- 
blanc. Segons un escrit autògraf del mateix Bastardas en resposta a un qüestionari 
que s’ha perdut, la fàbrica encara no havia començat a treballar —el 28 de maig de 
1824— per manca de materials, i la intenció era dedicar-la a la fabricació d’oli de 
vitriol i d’aiguaforta, és a dir d’àcid sulfúric i d’àcid nítric. 

No sabem si la falta de material a la qual fa referència l’escrit és una manca d’ins¬ 
tal·lacions o de primeres matèries, però més aviat sembla raonable pensar que són 
les instal·lacions les que no estan enllestides, perquè el mateix escrit ens diu que 
«esta Fàbrica tiene la gracia de recivir de los Reales Almacenes los géneros que neces- 
ita al precio de gracia, por ser estancados, con arreglo a las Reales Ordenes»; o potser 
és que, malgrat tenir el privilegi que calia per comprar aquests productes encara no 
disposava de diners. De qualsevol manera la fàbrica no degué trigar a posar-se en 
funcionament, puix que en un escrit del 21 de juny de 1825 la Junta de Comerç demana 
a l’Ajuntament informació sobre la marxa d’aquesta indústria. 

Ignorem la importància que va tenir i el temps que va durar la fàbrica d’Albert 
Bastardas, i no tornem a tenir constància de cap més indústria d’aquestes mateixes 
característiques fins als anys 1838 i 1839, quan en els lligalls de «Correspondència» 
trobem diversos rebuts, emesos per la Capitania General, de les quantitats de sofre 
i de nitre o salnitre (nitrat de potassi) que agafa dels seus dipòsits de Barcelona un 
tal Francesc Setti, fabricant de productes químics, per tal de consumir-los «en la fàbrica 
de àcidos que posee en Hospitalet». El sofre i el nitre, recordem que ho deia Bastar¬ 
das, eren gèneres estancats i la matèria primera per a fabricar àcid sulfúric i àcid nítric. 

En el terme de l’Hospitalet no tenim coneixement de cap més fàbrica d’àcids 
fins que s’instal·la, a la platja de la Farola, la colònia de can Boada i Buigas (1884); 
però aquests quaranta-cinc anys de diferència marquen també un canvi important 
en els processos de fabricació, definitivament industrialitzats en el cas de can Boada 
i Buigas, on ja es faran servir les pirites com a primera matèria i el procediment de 
les cambres de plom com a mètode de fabricació. 

A la mateixa zona de Collblanc s’instal·la, amb anterioritat a 1838, una fàbrica 
de sabó dur. El sabó dur (també anomenat sabó fort o sabó de pedra) és el que s’obté 
de fer servir, per a la saponificació dels greixos, un lleixiu de cendres vegetals riques 
en carbonat de sosa. Cal prendre en consideració aquesta darrera possibilitat si pen¬ 
sem que la collita de la barrella (Salsola soda, planta de la família de les quenopodià- 
cies, espontània en els sorrals del delta) tenia encara una certa importància a les terres 
baixes de la Marina. Aquesta fàbrica de Collblanc, segons els documents de 1838 
que ja hem esmentat més amunt, té una caldera de 100 arroves de capacitat (1.040 
Kg., aproximadament). L’any 1845 la fàbrica de sabó dur de Collblanc apareix regis¬ 
trada a nom de Mateu Buscà, el qual la traspassa a Miquel Matarrodona, a nom del 
qual la trobarem a la matrícula fins a l’any 1854. La fàbrica de Miquel Matarrodona 
és probablement la mateixa que ja havíem esmentat el 1838, puix que també es tro¬ 
ba a la carretera de Collblanc, però ha ampliat la seva capacitat productiva, puix que 
té una caldera de 130 arroves (uns 1.352 Kg.) i un refredador (un «resfriante» diuen 
les inscripcions de la matrícula) per accelerar el procés de refredat un cop acabada 
la reacció de saponificació. 

Segons un escrit del mes d’agost de 1853 en el terme de l’Hospitalet no treballa 
cap fàbrica de sabó, però aquesta afirmació ha d’indicar per força una aturada even¬ 
tual o estacional perquè, com podrem veure més endavant, la fàbrica de Collblanc 

continua treballant, sempre a nom de diverses persones, ben bé fins a l’any 1862. 

Ja només hem de fer esment d’un parell d’obradors més per acabar d’enllestir 
el periple que hem fet a través de les activitats transformadores anteriors a 1854. Hem 
de parlar de la fàbrica de midó propietat d’Estanislau Prats, situada a la Vila Vella, 
que funciona (o que si més no figura inscrita a la matrícula) entre els anys 1845 i 1848. 
Finalment, tot i que no és una indústria química, esmentarem per no deixar-ne aïlla¬ 
da la referència la indústria de Joan Bosch, adobador de pells d’ovella, que apareix 
inscrit a la matrícula industrial els anys 1851 i 1852. 

CONSIDERACIONS FINALS 

En conjunt podem afirmar que les escasses activitats transformadores que s’ins¬ 
tal·len en el terme de l’Hospitalet abans de l’any 1854 són en la seva major part vin¬ 
culades a l’agricultura (els molins, els fideuers i les fassines) o bé que representen 
una economia complementària per als pagesos pobres o peons agrícoles (telers manu¬ 
als i puntaires). També trobem, particularment a la zona de Collblanc, activitats que 
es desplacen a zones ben comunicades però despoblades, a causa de les possibles 
molèsties que les emanacions del procés podien produir a la població (fàbriques d’àcids 
i sabons). No hi ha indústries vinculades a la construcció; el gran desenvolupament 
de la ceràmica és un fenomen que s’encetarà més endavant a conseqüència de l’ex¬ 
pansió urbanística de Barcelona. 

Com a tret més destacat hem d’assenyalar la pervivència —a la mateixa zona 
on ja hi havia prats d’indianes a la darreria del segle XVIII— d’activitats auxiliars de 
la indústria tèxtil del cotó (blanqueig i tint al Prat dels Maons), que seran el punt de 
partida, a la segona meitat del segle, d’un important raval industrial tèxtil. 

Des d’una perspectiva global hem d’observar l’escassa quantitat de mà d’obra 
que ocupen aquestes activitats (llevat del cas de les ocupacions artesanals complemen¬ 
tàries de l’agricultura). Això fa que en conjunt no puguin ser tingudes per una exa¬ 
geració estadística les afirmacions que trobem repetides en el sentit que en el terme 
no hi ha indústria i que l’única activitat econòmica és l’agricultura. 

No podem considerar enllestit aquest apartat sense donar un cop d’ull a la dis¬ 
tribució geogràfica de les activitats que hem esmentat. Veiem que a Collblanc, com 
ja remarcàvem més amunt, s’hi instal·len sobretot les activitats que podien produir 
molèsties a causa de les emanacions càustiques o tòxiques; si bé no són les úniques 
que es radiquen en aquell sector, on també trobem en algun moment la fassina de 
Pere Oriol Pinós o la manufactura tèxtil de Pere Nolasc Pujals. 

A la Marina de Santa Eulàlia, zona d’emplaçament tradicional de prats d’indi¬ 
anes, ens trobem amb una continuïtat en aquesta mena d’ús industrial del sòl. 

A tocar del Canal de la Infanta, del qual n’aprofiten el potencial energètic dels 
salts d’aigua, però no massa lluny de les zones poblades (la Vila Vella o la Bordeta) 
és on trobem els molins fariners. 

A la Vila Vella, com a nucli principal de població, es concentren els teixidors i 
les puntaires; per la resta només hi trobem en aquesta època activitats industrials 
de vida efímera (l’adobador de pells o la fabriqueta de midó d’Estanislau Prats) o bé 
vinculades a una activitat comercial (l’obrador de pastes de sopa de Just Oliveras, 
que també té botiga oberta). 

Aquesta estructura triangular del poblament i de la vida econòmica de l’Hospitalet 
és la conseqüència d’una polaritat lligada, en definitiva, a dos processos econòmics 

diferents. La zona de la Bordeta i Santa Eulàlia, igual com el Collblanc, reben indús¬ 
tries i es configuren com a nuclis de poblament per un fenomen de satel·lització relacio¬ 
nat amb la industrialització de Sants. Sants, entre 1789 i 1854, passa de tenir 500 
habitants (segons la resposta al qüestionari de Zamora) a tenir-ne més de 6.000 (6.379, 
segons el primer Cens Nacional de 1857). Aquesta brutal dinàmica demogràfica (un 
creixement del 1.300% en 60 anys!!) la va impulsar, entre altres coses, la instal·lació 
dels dos grans vapors: el vell, al carrer de Galileu, i el nou, és a dir «La Esparïa Indus¬ 
trial». Mentrestant, la Vila Vella de l’Hospitalet encara continua lligada a l’economia 
agrícola tradicional. Aquesta polaritat i l’estructura triangular que en resulta és una 
matriu bàsica el funcionament de la qual trigarà molts anys a alterar-se. 

CAPÍTOL SEGON 


UN EMBLEMA DELS TEMPS NOUS: 
LARRIBADA DEL FERROCARRIL 


LA LÍNIA DE MARTORELL, LA SEVA CONSTRUCCIÓ 

El projecte de construir una línia de tren que enllacés Barcelona amb Molins de 
Rei segueix, amb breu diferència, la construcció l’any 1848 de la que fou la primera 
línia que es va posar en servei a tot l’estat espanyol, la de Barcelona a Mataró. El 
mes de juliol de 1850 el Govern Civil de Barcelona tramet un ofici als ajuntaments 
que ha de travessar aquest nou camí de ferro on demana que no posin obstacles als 
enginyers que iniciaran els treballs de mesura dels terrenys i de disseny del traçat 
de les vies, i on reclama per a ells tota la col·laboració que hagin de menester. El nou 
ferrocarril seguirà un recorregut sensiblement paral·lel al camí que fa el Canal de la 
Infanta, i els treballs comporten, pel que fa referència al terme de l’Hospitalet, una 
obra d’enginyeria civil d’una certa complexitat, obligada com es veu a salvar els obs¬ 
tacles dels llits dels torrents i rieres que davallen de muntanya a mar. La seva cons¬ 
trucció afectarà només terres de secà, dedicades fonalmentalment a la vinya. Els 
propietaris i els pagesos locals, tanmateix, que per primera vegada es troben enfron¬ 
tats a un procediment massiu d’expropiacions, no veuen el projecte amb massa bons 
ulls i, des del mes d’octubre d’aquell mateix any de 1850 es comencen a reunir els 
afectats per tal de decidir posicions comunes. 

No sabríem dir amb precisió quan comencen les obres. Només podem assegurar 
que pel mes de febrer de 1853 hi ha dues brigades d’obrers treballant en el terme 
a l’olora del carril. Aquestes dues brigades representen un total de 60 homes, 29 dels 
quals són veïns de l'Hospitalet. A aquesta xifra segurament cal afegir els carreters 
o pagesos que tenen carro i agafen contractes per traginar i descarregar el balast 
damunt del qual descansaran els carrils. Tot aixó havia de representar, si més no, un 
alleujament de l’atur rural estacional, i afavoria per tant els interessos dels jornalers, 
d’aquell proletariat rural que constituïa encara la majoria del cens de la població. Però 
els propietaris continuen sentit lesionats els seus interessos. 

En algun cas aquests pagesos que es consideren perjudicats passen a l’acció 
directa. E! mes d’abril de 1853 el Govern Civil trasllada a l’Ajuntament una queixa de 
la companyia constructora que diu que, a la nit, eis arrenquen les estaques de senyalit¬ 
zació, i que cada matí es troben que les eines de les brigades han estat llençades 
al Canal. Davant d’aquests fets el Governador insta l’Ajuntament perquè augmenti la 
seva vigilància. Però ei consistori, que representa sobretot els interessos dels propietaris 
i dels pagesos benestants, tot í que no pot eludir la recomanació governativa, respon- 

drà trametent una queixa dels propietaris en forma d’un memorial on s’afirma que el 
carril serà perjudicial per als interessos de la població. Aquest estira i arronsa con¬ 
tinua quan les obres ja s’acosten a la seva fase final, moment en què l’Ajuntament 
opta de vegades per tàctiques de resistència obstruccionistes, a base d’exagerar fins 
al màxim, per a desesperació dels accionistes de la companyia, aquell zel vigilant 
que el Govern Civil li ha demanat que exerceixi. És clar que no hi ha documents que 
ho provin d'una manera taxativa, però sembla de sentit comú pensar, per interpretar 
l’actitud dels pagesos, en una desavinença en la valoració de les terres expropiades 
més que no en un enfrontament total amb el ferrocarril. 

Malgrat tot, les obres s’acaben, i el tren de Barcelona a Martorell entra en servei 
el 26 de novembre de 1854. Això convertia aquesta línia en la tercera de Catalunya 
i la cinquena de l’estat espanyol, precedida només per les de Barcelona-Mataró (1848), 
Madrid-Aranjuez (1851), Gijón-Sama de Langreo (1852) i Barcelona-Granollers (juliol 
de 1854). L’estació terminal es trobava a Barcelona, a l’explanada de davant de les 
torres de Canaletes, és a dir si fa o no fa a l’emplaçament actual de la plaça de 
Catalunya. En el terme de l’Hospitalet el tren s’aturava a dos llocs: al baixador de la 
Bordeta (que ha desaparegut) i a l’estació que encara té en funcionament la RENFE. 
Aquell mateix any de 1854 es va constituir la Companyia dels Camins de Ferro del 
Centre de Catalunya per a l’explotació del trajecte construït, i el dia 30 de setembre 
de 1855 va començar a funcionar la doble via a tot el tram, el primer de via doble 
que va funcionar a Espanya. Una Guia-cicerone de Barcelona, que va publicar aquell 
any Antoni de Bofarull, glossava així l’esdeveniment del 30 de setembre; «en cuyo 
día Barcelona presencio la marcha de dos trenes directos que recorrían la via, sin 
que uno fuese obstàculo al otro». 

L’arribada del ferrocarril no tan sols obria un nou mitjà de transport, importantís- 
sim, de viatgers i de mercaderies, sinó que era també la porta per on entrarien altres 
elements del progrés tecnològic. Per exemple, el telègraf, que a l’Hospitalet —com 
a les altres estacions de la línia— va arribar en tren. Efectivament, el telègraf s’ins¬ 
tal·la per intercomunicar les estacions de la línia a efectes del servei ferroviari, però 
aviat es farà servir també amb altres finalitats. Entre els papers dels arxius no trigarem 
a trobar telegrames creuats entre l’ajuntament i el govern civil, per exemple, amb motiu 
d’inundacions o de vagues obreres; i el paper que jugarà el telègraf, anys a venir, en 
la tercera guerra carlina, seria digne de fer-ne l’objecte d’un estudi particularitzat. 

PAU SANS: NOSTÀLGIA DEL PASSAT I LLOANÇA DEL PROGRÉS 

Pau Sans i Guitart (1836-1900), fill de l'Hospitalet, enginyer industrial, poeta i po¬ 
lític de la Lliga de Catalunya (observeu el sofregit i penseu, per exemple, en Bonaven¬ 
tura Carles Aribau, banquer i lletraferit, que és un magnífic exemple de vida paral·lela 
a la generació anterior), degué quedar fascinat per aquesta irrupció del progrés en 
el paisatge rural dels seus divuit anys i va decidir especialitzar-se en ferrocarrils. Així 
la seva carrera professional el va portar a treballar al servei de la poderosa M.Z.A., 
que l’any 1891 absorbia la Companyia dels Ferrocarrils de Tarragona a Barcelona i 
França, hereva ai seu torn d’aquella altra Companyia dels Camins de Ferro del Centre 
de Catalunya. Des de Saragossa, on va haver de fixar la seva residència, exercí, per 
tant, un càrrec tècnic directiu sobre aquell carril que travessava el seu poble i que 
potser havia marcat el seu destí. 

Pau Sans, la vida de Pau Sans, aquest tomb del marc rural de la infantesa a una 

vida adulta marcada pel brogit del maquinisme, s’erigeix així, justament, en símbol 
de la transformació que provem d’historiar. Un tombant que podem seguir a través 
de revocació que ell mateix en fa amb els seus versos, des de i’evocació idíl·lica de 
la vila nadiua: 

Com modesta violeta 
que dins el fullatge es cria 
vius al peu de vells turons 
sota el dosser de les vinyes 
mirant sempre cap avall 
amb tos prats embadalida. 

Qui vulga mirar-te a tu 
en lo pla caldrà que estiga: 
d’allà se’t veu desplegada 
com capçal de la marina, 
los teus carrers estenent 
per a guardar tes masies. 

(«Un trist record», 1885) 


fins a la febril lloança del progrés: 

I nosaltres, a la feina, 
a fer moure los telers 
a crear pobles i viles 
a fer córrer los corsers 
que per crin tenen fumera 
i per pit lo foc encès... 

(1888) 

Versos, aquests darrers, que ja evoquen aquella cançó que escriví, titolada «La 
locomotora», i que va estrenar l’any 1890 «La Campestre», una de les corals claveri- 
anes de ( Hospitalet. 

Com a serp enverinada 
per lo foc esperonada, 
amb un ull encès al front, 
la potent locomotora 
com rahuenta llençadora 
va teixint l’avenç del món. 

Corre, corre, 
l’espai borra, 
trenca el ferro 
de l’esclau. 

Corre activa, 
ferma i viva, 
que tes rodes 
duen pau. 

Vet aquí, sintetitzada en quatre pinzellades, aquella fe cega i ingènua en el progrés 
tecnològic que la burgesia progressista convertia en bandera. Una fe que donava al 
progrés, i a la màquina de tren erigida en el seu emblema, dimensions mitològiques, 
capacitat de dissoldre i desfer les contradiccions per la seva simple acció. Val a dir 
que, visió per visió, ens estimem més la de Narcís Oller, on la presència d’un bri dis¬ 
cret d’ironia deixa probablement les coses més en el seu lloc. Ja posats a fer disgres- 
sions —que en aquest text volen tenir funció de respir i replà d’escala— em discul¬ 
pareu que en faci una cita extensa: 

«En mig d’aquella quietud, ressonava amb certa tristesa l’espinguet potent de la 
locomotora, crit d’alerta d’una nova civilització sorollosa i atrafegada. 

Llavors l’estació s’animava un xic; els veïns del raval guaitaven per les fines¬ 
tres; els pocs pagesos escampats per la plana com figuretes perdudes, es 
redreçaven i restaven embadalits, les mans plegades damunt l’eina del treball. 
De sota terra, del túnel de Malgual, apareixia, embolcallat en fum, el tren, inde¬ 
cís, negre, empetitit com joguina de fira per la distància i per la magnitud de les 
muntanyes que li servien de fons. Ell corria, corria, i solament imposant-li fites 
coneixia l’espectador que guanyava camí. Però, així i tot, duia en si una certa 
majestat, tot d’una atractívola i imponent, que obligava a mirar-lo. En el seu curs 
era capriciós i enjogassat. Tantost mostrava el llarg de la seva trencada silueta 
en camp ras, davant del lluminós horitzó; tantost es presentava de pit, blanca 
cimera esblenada al cap, els seus ulls rodons llampeguejant; tantost s’embarumava 
en canyars i arbredes o s’encauava en un tallat serradet, damunt del qual, arreu, 
s’arrossegaven fanàtiques fumeroles. A estones se’l sentia xisclar adolorit; a 
estones panteixar amb afany; i, a mesura que s’acostava, la terra trontollava sota 
els seus peus, la màquina s’engrandia, la seva embranzida es feia imposant. De 
sobte eixia d’un altre tallat, llançava als aires un xisclet més viu i llong, al qual 
responia la campana de l’estació, entrenava l’embranzida, i, dalt del geomètric 
talús, desfilava sobre el trèvol rodatge la interminable corrua de vagons embalu- 
mats de saques, bótes, carbó, fustes, ferro i maquinària. Els vagons topaven uns 
amb altres com marejats; llur rodam grinyolava al pes de tanta abundor. En duien 
més ells en un viatge que no pas en trafiquejaba la vila en deu mercats; i sols 
algun dia, mentre la màquina feia aigua, s’enganxavem a la cua dos o tres vag¬ 
ons més que tancaven les sobralles de Pratbell. Pocs minuts després fugia tot 
aquell comboi de riquesa, amb un crit salvatge d’orgull, deixant espalmada la vila, 
buida i solitària l’estació, com capsa abandonada al mig del camp. 


El notari aturà el pas i, apuntant la mangala vers la via, afegi sentencio- 
sament: 

—Sempre el peix gros es menja el xic. Això és pesta per als pobles. Teniu-ho 
per màxima: sempre el peix gros es menja el xic. A on va, aquest tren? A atipar 
les ciutats grans! ... Què creix, avui? Les ciutats grans... Veieu créixer cap vila, 
cap llogarret? No: sempre el peix gros es menja el xic.» 

(De L’escanyapobres) 

L’Hospitalet no és Pratbell. No. L’Hospitalet és massa a prop de Barcelona. A 
l’Hospitalet la màxima del notari va funcionar d’una altra manera. El peix gros es va 
menjar el xic, no xuclant-li la sang, sinó afegint-lo a la seva perifèria. En aquella zona 

on les contradiccions del progrés, aquelles contradiccions que la ingenuïtat de Pau 
Sans ignorava, es despleguen en tota la seva monstruosa varietat. Però deixem-ho 
córrer, que se’ns escapa el tren. 

ELS FERROCARRILS 1 L’HOSPITALET: 1854-1912. 

És difícil mesurar la incidència que pogué tenir a l’Hospitalet, si més no durant 
els primers decennis, l'arribada del tren. Segurament no tan important com podria 
semblar. El ferrocarril és un mitja de transport ràpid i econòmic, especialment rendi¬ 
ble per transportar quantitats considerables de mercaderies a distàncies grans. Ens 
podem fer una idea de la innovació si comparem les tarifes dels transports en carro 
i en tren l’any 1857. La tarifa dels carreters és de 21 cèntims per arrova i per llegua, 
en ferrocarril la tarifa més cara és de 1 ral i 32 cèntims per tona i per quilòmetre. Per 
fer comparables aquestes dues magnituts hem de fer les oportunes transformacions, 
considerant que una arrova pesa 10,4 Kg. i que una llegua són 4.198,5 m. La tarifa 
dels carreters es converteix aleshores en 4,81 rals per tona i quilòmetre; gairebé quatre 
vegades més car i infinitament més lent. 

Però en el cas de l’Hospitalet el flux d’intercanvi més important s’estableix amb 
Barcelona, és a dir, sobre una distància molt curta, i durant aquesta època no hi ha 
encara en el pobie grans unitats de producció, ni rurals ni industrials, que puguin gene¬ 
rar o haver de menester grans volums de mercaderies. El ferrocarril, per tant, devia 
tenir un valor de servei complementari; important, sí, però complementari. 

I si amb el que hem deixat dit relativitzen l’impacte del tren en el camp del trans¬ 
port de mercaderies, aquest impacte tampoc no degué ser gaire més important en 
el del transport de viatgers. En aquest cas les tarifes no representaven un avantatge 
tan substancial. Viatjar en tartana venia a costar —també l’any 1857— 1 ral i 40 cèn¬ 
tims per llegua, és a dir, una mica més de 33 cèntims per quilòmetre, que era la tarifa 
de la segona classe del tren. Anar en òmnibus —un carruatge de quatre rodes i dos 
cavalls— sortia encara més bé de preu, puix que venia a costar 28 cèntims per 
quilòmetre, només una mica més car que la tarifa de tercera classe del ferrocarril, 
que era de 24 cèntims per quilòmetre. Els trens, a més, no sempre passaven a l’hora 
que s’havien de menester, ni s’aturaven tots, com podem veure pel text de la sol·licitud 
següent que l’ajuntament adreçava a la Junta Directiva del Ferrocarril del Centre el 
dia 16 d’octubre de 1868: 

«Las numerosísimas reclamaciones que me estan dirígiendo los vecinos, 
manifestàndome los perjuicios que les causa la no detención en la Estación de 
este punto del último tren que desciende por las tardes, en razón del largo trayecto 
que han de andar a pie en altas horas de la noche con su bajada a Sans, trayecto 
que mide 3/4 de hora (...) me han movido a dirigir mi voz a los senores que com¬ 
ponen esta celosa Junta en reclamación de que se digne acordar la detención 
de dicho tren en esta estación...» 

Per tot això, i considerant a més el creixement constant de la població, no ens 
ha de fer estrany que els dos òmnibus que feien el servei de viatgers entre Barcelona 
i l’Hospitalet l’any 1854 fossin ja cinc l’any 1883 i que aquest servei de transport de 
viatgers amb tracció animal es mantigués i s’incrementés durant els darrers anys del 
segle, davant del fracàs dels diversos projectes de tramvia (a vapor o a tracció animal) 
que en diversos moments es van proposar sobre la ruta de la carretera de Barcelona 
a Santa Creu de Calafell. En realitat només un d’aquests projectes tirà endavant —el 

dels Ferrocarrils Catalans que no usava la carretera, sinó una ruta paral·lela , però 
el tram Barcelona-Sant Boi de Llobregat no es construirà fins a l’any 1912. 

Puix que hem parlat dels Ferrocarrils Catalans voldríem ara, per enllestir aquest 
capítol, fixar les dates de construcció de les diverses vies de tren que travessen l’an¬ 
tic terme de l’Hospitalet. La línia del Port de Barcelona a Vilanova i Valls, que travessa 
la Marina de banda a banda, va iniciar el procés d’expropiacions l’any 1879 i es va 
construir l’any següent. El 1881 s’enllaçava, també a través de la Marina i travessant 
a nivell la carretera de Barcelona a Santa Creu de Calafell, amb la línia de Barcelona 
a Martorell. El procés d’instal·lacions ferroviàries que afecten el terme durant el segle 
XIX í els primers anys del segle XX queda, doncs, tal com resumim a la taula que 
segueix: 


Instal·lacions ferroviàries en el terme de l’Hospitalet: 1854-1912, 


Línia 

Data de construcció 

Ample via 

Barcelona-Martorell 

1854 

1,667 

ITL 

Id. id. (doble via) 

1855 

1,667 

m. 

Port Bama-Vilanova 

1880 

1,667 

m. 

Enllaç costa-interior 

1881 

1,667 

m. 

Barcelona-Sant Boi 

1912 

1,0 

m. 


Amb tot això quedava construïda la trama que posteriorment tant ha dificultat 
la integració i la comunicació entre les diverses parts del terme municipal, una trama 
que sense representar —com hem vist— grans avantatges des del punt de vista de 
la millora dels transports per a la localitat migpartia la Marina, dificultava les comunica¬ 
cions entre la part oriental del terme i l'occidental i, reduplicant la barrera que ja 
representava el Canal de la Infanta, feia extremadament costós l’eixamplament i mil¬ 
lora dels camins que uneixen la part baixa del terme amb el Samuntà. Servituds del 
veïnatge de la gran ciutat que ja començaven a prefigurar el procés suburbialitzador 
que va venir després. 

CAPÍTOL TERCER 

ELS GRANS TRETS DEL PROCÉS INDUSTRIALITZADOR: 
DELS ORÍGENS A 1930 


LES CONTRIBUCIONS: UN INDICADOR ÚTIL 

Abans d’endinsar-nos en un estudi més de detall del procés d’industrialització 
a partir de l’any 1854 convé que donem una ullada als grans trets d’aquest procés, 
que n’obtinguem una perspectiva general que ens permeti comprendre’n millor les 
dinàmiques i al mateix temps establir hipotèsis de periodificació per poder sistematit¬ 
zar l’estudi que seguirà. 

Per obtenir aquesta panoràmica hem estudiat l’evolució, entre 1860 i 1930, dels 
valors de les constribucions que l’ajuntament recaptava en funció de la riquesa rústi¬ 
ca i industrial del terme. Els valors de la contribució per riquesa rústica els hem ex¬ 
tret, a partir de 1880, dels quaderns del repartiment de la contribució territorial. Per 
poder donar una xifra per a 1860 (data per a la qual no disposàvem d’aquesta font) 
hem fet una estimació a partir de la valoració de la riquesa rústica i pequària imposa- 
ble segons l’amillarament de 1862, i sobre aquesta base hem aplicat una exacció del 
mateix tipus que la que es va aplicar l’any 1880 (aproximadament, integrant els diver¬ 
sos conceptes contributius, un 24,92% sobre la base líquida imposable). Les xifres 
de 1880 i de 1890 d’aquest mateix concepte també les hem hagut d’obtenir per càlcul, 
puix que en aquestes dates la contribució territorial incloïa també el concepte de ri¬ 
quesa urbana, que posteriorment va ser desglossat en un altre impost. 

Les xifres que donem per a la contribució industrial han estat obtingudes calculant 
el total que correspon a la tarifa 3 a (activitats fabrils) de la Matrícula del Subsidi Indus¬ 
trial i Comercial. La que correspon a 1860 ha estat corregida, perquè en la matrícula 
d’aquest any els molins fariners figuraven excepcionalment a la tarifa 2 a , cosa que 
hauria distorsionat les comparacions. En un primer moment hauríem volgut incloure 
en la tabulació un tercer concepte, que amb la designació general d’activitats comer¬ 
cials integrés la resta de tarifes que componen la matrícula i ens servís com a mesura 
del procés de terciarització. Però aviat vam observar que la manca d’homogeneïtat 
dels conceptes i dels criteris tributaris induïa unes distorsions a les xifres que ens 
van obligar a ajornar aquest aspecte del càlcul per a més endavant. El resultat de 
la nostra elaboració, per la resta, ens sembla establert sobre criteris prou homogenis 
i coherents per constituir un indicador fiable i interessant de l’evolució general de l’ac¬ 
tivitat econòmica a l’Hospitalet. 

Hem separat els resultats en dues taules. A la Taula I donem els valors absoluts 
de les xifres obtingudes. Cal remarcar que la de 1860 està donada en rals i cèntims, 

a diferència de la resta, que s’expressen en pessetes i cèntims. Si dividim per 4 les 
xifres de 1860 tindrem un bon terme de comparació amb la sèrie de xifres en pessetes. 

La Taula II resumeix, separadament, els increments o decrements per decennis 
a partir de 1880 de les xifres de la Taula I, expressats en tants per cent. 

TAULA I 

Evolució dels ingressos municipals en concepte de contribució agrícola i indus¬ 
trial (1860-1930). _ 

1860 1880 1890 1900 1910 1920 1930 

(en rals) (en pts.) (en pts). (en pts.) (en pts.) (en pts.) (en pts.) 

Contribució per riquesa 2 23 267 93 54 946,85 51.392,37 49.446,11 50.442,07 49.448,20 64.106,87 
agrícola i pequària 

Contribució per riquesa 3446 66 io 491,79 13.201,49 31.724,24 49.702,54 60.628,55 51.763,24 
industrial ’ 


TAULA II 

Evolució en tants per cent de les xifres de la Taula I. 


1880-1890 1890-1900 1900-1910 1910-1920 1920-1930 


Contribució per riquesa _6 470/0 —3 79% +2,03% —1,97% +29,64% 

agrícola i pequària 


Contribució per riquesa +25 82% +140,30% +56,67% +21,98% —14,62% 

industrial ’ 


FONT: Elaboració pròpia a partir d’amillaraments, registres de la Matrícula Industrial i quad¬ 
erns de Contribució Territorial, segons la documentació que es troba a l’Arxiu del Museu Municipal 
d’Història. 


UNA PRIMERA INTERPRETACIÓ DEL PROCÉS 

La primera cosa que crida l’atenció d’aquestes taules és que, a diferència del que 
passa a altres localitats o comarques, aquí no hi ha un retrocés dels ingressos de 
procedència agrícola paral·lel al creixement industrial. L’agricultura, si bé retrocedeix 
entre 1860 i 1900, inicia després una clara recuperació que pensem que cal interpre¬ 
tar com la resultant d’un procés de transformació dels conreus (que encara conser¬ 
vaven l’esquema tradicional de farratges, llegums, cereals i vinya) en conreus hor¬ 
tícoles intensius. Malgrat la gran importància relativa que tenia encara la vinya (277,93 
Ha l’any 1880) la taula no reflecteix de manera espectacular la crisi de la fil·loxera, 
és més, contràriament, la tendència a la baixa de la dècada 1890-1900 és inferior 
a la de la dècada anterior. El nou retrocés de la dècada 1910-1920 és probable que 
es pugui interpretar en funció de la guerra europea, que tancava uns mercats tot just 
oberts en centrar en els aspectes directament vinculats amb la guerra l’economia de 
les potències bel·ligerants. També podem considerar que la guerra europea, però ara 
en un sentit contrari, és el motor inicial de l’espectacular recuperació del període 
1920-1930. Amb la pau signada i els seus camps devastats, l’Europa central és un 
mercat que s’obre a la importància de productes agrícoles dels països neutrals. De 

fet sembla que les exportacions de carxofes van començar l’any 1918. 

Pel que fa referència a la indústria, les taules ens permeten establir tres etapes 
prou diferenciades. Una primera embranzida industrialitzadora, fins a 1890, que cor¬ 
respon al període d’instal·lació de les primers indústries mogudes pel vapor o per la 
força hidràulica dels salts d’aigua del Canal de la Infanta, així com a la creació de 
les primeres fàbriques de productes ceràmics. Una segona etapa que podríem anome¬ 
nar de «boom» industrial entre 1890 i 1910, període en el qual el creixement industrial, 
segons aquest indicador, és gairebé del 200%. El punt àlgid d’aquesta etapa eufòrica 
es troba a la darrera dècada del segle, a cavall de la política proteccionista de l’última 
època de Cànovas. La tercera etapa, entre 1910 i 1930, la podríem anomenar de frenada 
del procés i de crisi. Tot i que entre 1910 i 1920 observem un creixement del 21,98%, 
aquest creixement és molt inferior al de la dècada anterior. Aquesta frenada correspon 
als efectes negatius del final de la guerra europea, quan es van acabar els beneficis 
fàcils que proporcionava tenir com a clients les potències bel·ligerants. La dècada 
següent és de clara recessió, i culminarà amb el «crack» de 1929 i la depressió que 
el va seguir. 

Aquest esquema en tres etapes és el que seguirem a partir d’aquest moment per 
dur a terme una anàlisis sectorialitzada i detallada del procés evolutiu de la indústria 
a l’Hospitalet a partir de 1854. 

CAPÍTOL QUART 


LA PRIMERA ETAPA INDUSTRIALITZADORA 
(1854-1890) 


EL SECTOR TÈXTIL 

En aquesta etapa destaquen en primer lloc les indústries auxiliars que efectuen 
operacions de blanqueig, tenyit, aprest i acabat, així com aquelles altres que elabo¬ 
ren productes (midó, molinat d’escorces tintòries) que són consumits com a primeres 
matèries en aquestes operacions. Fins després de la davallada industrial que comen¬ 
ça pels volts de 1865 i que fa crisi pel 1868 —l’any de la revolució de setembre— no 
trobarem indústries de filats ni de teixits, al marge de les pervivències artesanals i 
manufactureres que comentarem en el seu moment. 

Més amunt ja hem observat com l’any 1853 s’acabava amb dues operacions de 
compra-venda que marcaven la implantació, a la zona de l’antic Prat dels Maons, de 
dues empreses corresponents al subsector que ara anomenàvem: la fàbrica de midó 
d’Antoni Pareto i la d’aprestos i acabats de cotó de «La Aprestadora Espanola, S.A.». 
Aquesta doble implantació marca el punt d’arrencada del que d’ara endavant 
anomenarem «raval de IAprestadora», el més antic del terme amb unes caracterís¬ 
tiques tan netament industrials i que, juntament amb l’acarrerament de la Bordeta, 
serà el nucli inicial de l’actual barriada de Santa Eulàlia. 

«La Aprestadora Espanola, S.A.» és una societat constituïda a Barcelona, amb 
un capital de sis milions de rals repartits en 3.000 accions de 100 duros, que es dedi¬ 
ca al blanqueig, tenyit i aprest de tota manera de teixits de cotó, i que a més de la 
fàbrica de l’Hospitalet té una altra factoria oberta a Barcelona, al carrer de la Riereta 
núm. 15. Només figura inscrita a la Matrícula Industrial els anys 1855 i 1856. El mes 
de març d’aquest any l’empresa notifica a l’ajuntament de l’Hospitalet que, atesa la 
seva condició de societat anònima amb seu a Barcelona es considera en el seu dret 
de no pagar en el municipi de l’Hospitalet cap quantitat en concepte de subsidi indus¬ 
trial, cosa que efectivament du a la pràctica, com demostra la seva desaparició de 
la matrícula. Això crea la situació anòmala que un municipi pobre com el de l’Hospitalet 
perdi la part dels ingressos impositius que correspon a una de les fàbriques més im¬ 
portant del terme, i no costa gaire entendre que l’ajuntament no s’hi resignés amb 
facilitat. Alguns documents fan pensar en una guerra larvada entre el municipi i la 
fàbrica sobre aquest tema. Pel març de 1858 l’ajuntament notifica al majordom de 
l’Aprestadora que no pot vendre al detall cap producte dels que estan subjectes a les 
tarifes de consums, i el mes de novembre de 1859 l’empresa es queixa d’un embar¬ 
gament que, presumiblement, és conseqüència que el majordom no va fer gaire cas 
de les amenaces municipals. Pel mes de novembre de 1861 l’empresa es torna a quei¬ 
xar, considerant ara que la quota que paga en concepte de contribució territorial (9.569 

pts.) és excessiva, protesta probablement enraonada i que cal situar en el context del 
sord enfrontament impositiu al qual feiem referència. 

Però deixem de banda aquesta història, anecdòtica al capdavall des de la pers¬ 
pectiva que aquí ens interessa i provem de seguir, mitjançant les fonts que ens són 
conegudes, revolució d’aquesta empresa. 

La Guia de Barcelona a Martorell por ferrocarril, publicada a Barcelona l’any 1857 
per Víctor Balaguer —que a la seva condició d’escriptor i home públic afegia la d’ac¬ 
cionista de ferrocarrils—, esmenta, en parlar de l’Hospitalet, la fàbrica de l’Aprestadora 
«digna de ser visitada, verdadero palacio industrial, tiene dos màquinas de mas de 
50 C.V. cada una, y cuyas cuadras y edificios para el blanqueo, tintes, coloríferos, etc., 
ocupan una vasta extensión de terreno. Nada mas bello y curioso que recórrer las 
dependencias de esta fàbrica... viendo como una tela sucia, amarillenta, tal como sale 
del telar, se convierte momentàneamente en otra pieza distinta, blanca como un copo 
de nieve, hermosa, fina, luciente, brillante. Las piezas entran en esta fàbrica arruga- 
das y sucias y salen limpias, dobladas y acondicionadas para ir a ocupar los mostra¬ 
dores de las mejores tiendas...». 

L’esborrany d’un informe sobre les indústries del terme conservat en els lligalls 
de la correspondència municipal ens fa saber que el 1858 l’Aprestadora ocupava 29 
homes, 2 dones, 11 nens i 3 nenes (aquestes xifres la converteixen en la indústria 
més important de les sis que, segons el mateix informe, hi havia al terme i que, entre 
totes, ocupaven 85 homes, 25 dones, 27 nens i 19 nenes). El creixement de l’empresa 
és ràpid i el 1859 la xifra de persones ocupades ja és de 70 (19 blanquejadors, 26 
cilindradors, 1 aprestador, 3 tintorers, 1 fogainer, 2 tendistes, 1 bataner, 16 peons i 1 
manyà) sense que, en aquest cas, coneguem cap indicació de sexe ni d’edat dels tre¬ 
balladors. L’any 1862, continuant la tònica de creixement, , la fàbrica dóna feina a un 
nombre de treballadors que oscil·la entre els 84 i els 90. 

A partir d’aquest moment, tanmateix, es fa sentir la crisi i comença el declivi, puix 
que l’any 1868 ja només dóna feina a 37 homes, 3 dones i 9 nens. No en temin notí¬ 
cies posteriors a aquesta data i tot fa pensar que devia tancar les seves portes pels 
volts de 1870, puix que amb posterioritat a aquesta data, com veurem, els edificis que 
ocupava i els seus generadors de vapor passen a ser usats per altres empreses. 
LAprestadora deixarà el nom al raval constituït al seu voltant, un nom que ha arribat 
fins avui i que bateja el tram final de la carretera del Mig, però la continuïtat de l’ac¬ 
tivitat industrial del raval tindrà altres noms, entre els quals no és el menor, precisa¬ 
ment, el d’Antoni Pareto. 

La fàbrica de midó d’Antoni Pareto es troba inscrita a la matrícula entre 1856 (tot 
i que, recordem-ho, la compra dels terrenys on s’instal·là data de 1853) i 1866, especifi¬ 
cant en alguns anys que, a més de midó, fabrica també cola. Després desapareix, 
cal pensar també que com a conseqüència de la crisi. Però aquest Antoni Pareto és 
un home d’empenta i que no es deixa aclaparar amb facilitat. Quan la seva fàbrica 
desapareix el trobem com a director de «La Aprestadora», i quan també l’Aprestadora 
sucumbirà a la crisi, serà ell el qui en continuarà l’activitat, fundant l’empresa Antonio 
Pareto i Cia. dedicada als aprestos i acabats de teixits de cotó, i que funcionarà a 
partir de 1871, en uns locals del que ja s’anomena carrer de l’Aprestadora (el núm. 
24 i després, probablement per un canvi de numeració, el núm. 4) que probablement 
formaven part de la fàbrica desapareguda. Aquesta nova indústria, a diferència de 
la seva predecessora, tindrà una llarga vida. A partir de 1.900 figura a nom d’Antoni 

Pareto i Carreras i, posteriorment, de la vidua d’Antoni Pareto. En serà continuadora 
després de 1920, en els mateixos locals i amb la mateixa dedicació, l’empresa Caballe- 
ries i Busquets, que posteriorment es convertirà en «La Auxiliar Tèxtil Algodonera, SA.». 
Malgrat els canvis successius de denominació, i fins arribar a la crisi i posterior tan¬ 
cament d’ATASA en data encara ben recent, a la barriada de Santa Eulàlia s’han man¬ 
tingut viva la denominació de «can Pareto» per designar aquesta fàbrica, que també 
ha donat nom a un dels carrers del barri. 

Per completar la revisió panoràmica del subsector a l’etapa que ens ocupa cal 
que esmentem el molí de campetx del Torrent Gornal. El campetx (pa/o Campeche) 
és una de les fustes tintòries importades tradicionalment d’Amèrica i que ja en el se¬ 
gle XVIII formava part de les càrregues habituals dels vaixells catalans que feien la 
carrera d’índies. La seva elaboració comporta el molinat i la posterior extracció de 
I’«essència de campetx», substància rica en el tint anomenat hematoxilina, que s’usa 
en adoberia i per a tenyir teixits. Val a dir que el trobem esmentat (juntament amb 
altres fustes tintòries com el fustet o el brasil) en una relació de primeres matèries 
de l’Aprestadora datada el 1863; aquesta relació directa amb les indústries auxiliars 
tèxtils és el motiu pel qual incloem el molí de campetx en aquest subsector. 

L’any 1864 trobem inscrit per primera vegada a la matrícula industrial el molí del 
Torrent Gornal, a nom de Manuela Herp viuda de Carulla. Es tracta del mateix molí 
que posteriorment (a partir de 1868) apareixerà a nom de Joan Herp i que perviurà 
pel cap baix fins a 1905. Aquest molí es dedica primordialment a la moltura de cam¬ 
petx si bé progressivament, segurament a conseqüència de l’evolució de la deman¬ 
da, s’anirà dedicant també a molinar sofre. El molí del Torrent Gornal fa servir com 
a energia motriu un dels salts d’aigua del Canal de la Infanta, el conegut com a Salt 
Carulla, que té una caiguda de 4,27 m. Desnivell que, amb un cabal d’aigua escrip¬ 
turat de 387 litres per segon, li proporciona una potència motriu de 22,3 C.V. La insufi¬ 
ciència d’aquesta font d’energia o, cosa que és més probable, la irregularitat del cabal 
del canal, fan que s’hi instal·li també un motor auxiliar de vapor, d’una potència de 
10 C.V. L’esborrany d’un informe tramès a la Diputació el mes de febrer de 1890, per 
a la informació preparatòria de la reforma d’aranzels de 1892, ens permet fer-nos una 
imatge més completa de l’evolució d’aquesta indústria al llarg de l’etapa d’estudi. Se¬ 
gons aquest informe la producció (1890) és de 1.000 Kg. diaris, en lloc dels 3.000 Kg. 
diaris que s’arribaven a produir abans de 1882. Els propietaris atribueixen aquesta 
minva a la baixa de l’aranzel i afegeixen que els preus han baixat de 5 pts. el quintar 
a 2,50 pts. el quintar. Això comporta que els 12 treballadors que ocupava el molí abans 
de 1882 s’hagin reduït a 5 i que es treballi només amb dues màquines quan abans 
es treballava amb tres; el mercat és interior i les despeses de producció no han vari¬ 
at. Fins aquí el contingut de l’informe. Si bé cal que el contextualitzem amb les reivin¬ 
dicacions proteccionistes del conjunt de la indústria catalana, i que justament aquest 
caire reivindicatiu ens obligui a posar entre parèntesis la valoració de la davallada, 
sí que és un indici, al qual s’afegiran d’altres, que l’etapa que estudiem es clou amb 
una nova crisi industrial. 

Com podrem veure a la taula que acompanya aquest capítol, el subsector com¬ 
prèn també altres indústries menors. Algunes apareixen a la matrícula industrial només 
durant espais de temps molt breus, i no ens ha estat possible trobar-ne més informa¬ 
ció complementària que ens ajudi a fer-nos una idea de la seva importància. Però 
no en podem passar per alt d’altres que, amb canvis de denominació, tindran una 

pervivència més llarga. Així hem d’esmentar la fàbrica de tints de Puigrós, Pubill i Com¬ 
panyia a partir de 1878 i la de Joan i Miquel Lavall, també dedicada a tenyir, que comen¬ 
ça a funcionar l’any 1881. Ambdues es troben a la zona de Marina. També s’estableix 
a Marina la fàbrica de Jacint Coll i Obiols, dedicada a l’aprest i acabats de teixits de 
llana; aquesta indústria, amb tota probabilitat, és la mateixa que continua posterior¬ 
ment a nom d’Andreu Elias i que perdura fins l’any 1889. 

Ja hem dit que la implantació a casa nostra d’indústries de filats i teixits és posterior 
a la crisi de la dècada de 1860. En el camp de la filatura de cotó la primera indústria 
que s’instal·la és l’anomenada Mena Rocaver, l’any 1875, que aprofita una part de les 
naus de l’antiga Aprestadora, i que posteriorment canvia de denominació i passa a 
ser propietat de Martí Rodés i Planas. Si bé només figura a la Matrícula industrial fins 
a 1882, la seva desaparició és conseqüència del fet que obtingué la consideració de 
colònia industrial i les corresponents exempcions fiscals, emparant-se en la lletra de 
la legislació que exigia, per a obtenir aquesta consideració, que la indústria es trobés 
a més de 2 Km. del nucli de la població. La fàbrica, tanmateix, continua treballant 
fins a 1890 i protagonitza un parell d’episodis tràgics que convé que expliquem. 

El 17 de juliol de 1882 es du a terme una inspecció tècnica, arquitectònica i sanitària 
a les diverses fàbriques del terme que fan servir generadors de vapor. És recent l’ex- 
plossió a Barcelona d’una fàbrica del carrer d’Amàlia que ha causat nombroses víc¬ 
times i la inspecció és una reacció davant d’aquest fet. El dia abans, el 16 de juliol, 
el Governador Civil ha tramès a l’Ajuntament una nota acompanyada d’una denúncia 
anònima que diu que la filatura de cotó de can Martí Rodés, que té 11.000 fusos, tre¬ 
balla amb les calderes sobrecarregades i que s’està enllestint una ampliació de 4.000 
fusos (i n’hi ha una altra de prevista de 4.000 més) sense augmentar la potència nomi¬ 
nal del generador. En el moment de la inspecció la fàbrica no treballa a causa d’una 
vaga (potser no seria massa arriscat suposar que la vaga era, precisament, una pro¬ 
testa per les condiciones de treball), però els facultatius poden observar un sobrepès 
a la palanca del regulador de la caldera que confirma l’excés de pressió que comunicava 
el denunciant anònim. El primer de desembre del mateix any es declara un incendi 
a la fàbrica que la destrueix parcialment sense causar desgràcies personals i, segons 
la correspondència creuada amb el Governador, hi ha sospites d’intencionalitat en 
el sinistre. Finalment la desgràcia temuda i gairebé anunciada arriba: el 5 de setembre 
de 1884 explota una caldera i causa un mort (Jaume Castellví, el majordom del taller 
mecànic de la fàbrica) i un ferit. Malgrat això, com hem dit, la fàbrica treballarà en¬ 
cara fins a l’any 1890. 

L’any 1882 s’obre una nova fàbrica de filats i teixits de cotó: la raó social de la 
nova empresa és «Successors d’Andreu Basté» i la fàbrica es troba al núm. 2 del Tor¬ 
rent Gornal, és a dir, a l’emplaçament actual de la fàbrica Tecla Sala. La fàbrica de 
can Basté aprofita el salt d’aigua del canal que ha deixat disponible la fàbrica de paper 
tancada l’any 1880 (veg. Infra), però instal·la a més un generador de vapor de 60 Ò.V. 
que, en aquesta data, és el més potent de tots els que hi ha instal·lats en el terme. 
La fàbrica aviat serà, juntament amb la d’elaboració de cànem de Marquès Caralt i 
Cia., la més important del poble, dintre del sector tèxtil i en termes absoluts, i continua¬ 
rà treballant fins a la primera dècada del nostre segle. 

Si del cotó passem a altres fibres tèxtils hem de parlar de l’esmentada fàbrica 
de Marquès Caralt i Cia., que figura a la matrícula a partir de l’any 1873 i comparteix 
amb la filatura de Martí Rodés les antigues naus de «La Aprestadora Espanola». La 

nova indústria es dedica a l’elaboració del cànem, a filar-lo, teixir-lo, trenar cordes i 
fabricar soles d’espardenya. És la fàbrica més important de les del raval de l’Aprestadora 
i també una de les que tindran una continuïtat més duradora. 

Esmentarem finalment la fàbrica de tòrcer lli de Pere Alier, instal·lada a la Vila 
Vella, al Carrer del Centre nüm. 8, i que té una vida efímera, puix que només figura 
a la matrícula industrial els anys 1873,1874 i 1875. El 1876 plega i es trasllada a Gràcia. 

Durant aquesta primera fase de la implantació de la indústria tèxtil, com havíem 
apuntat més amunt, perviuen encara activitats artesanals i manufactureres com les 
que ja havíem vist a l’etapa pre-industrial. L’any 1861, efectivament, treballen encara 
a l’Hospitalet 12 telers manuals, propietat de 10 teixidors, tal com es detalla a la taula 
que segueix. 


TAULA 

El sistema de «putting-out» a l’Hospitalet l’any 1861. 


Nom dels teixidors 
Antoni Bori 
Josep Mans 
Manuel Solé 
Joan Gabarró 
Narcís Casterà 
Josep Balasch 
Jaume Monés 
Josep Mitjans 
Josep Ventura 
Antoni Ventura 


Número de telers 
3 
1 
1 
1 
1 
1 
1 
1 
1 
1 


FONT: Arxiu del Museu Municipal d’Història de l’Hospitalet, lligall «Estadística 1828-1910». 


Tal com diu una nota que acompanya aquestes dades: «Estos telares son movi- 
dos y manipulados individualmente, y sus productos pertenecen a diferentes fabricantes 
de la capital que proporcionan el trabajo, con mas o menos constància , a los duenos 
de aquellos; es decir, trabajan a un tanto por vara». Cinc anys endarrera, el 1856, la 
societat de teixidors encara n’agrupava 15 o 20, però l’activitat davalla ràpidament en 
una població on s’ha iniciat un procés clar d’industrialització que permet accedir al 
treball assalariat a les fàbriques, més ben remunerat que el treball a mans. 

Com una activitat totalment submergida a efectes de fiscalitat, i de la qual ens 
n’han arribat per tant ben poques notícies, perviuen encara, en canvi, les puntaires. 
La seva davallada serà conseqüència d’un procés nou que a l’etapa que estudiem 
tot just s’ha encetat: la incorporació massiva de mà d’obra femenina a les fàbriques 
tèxtils. 

En allò que fa referència al sector tèxtil podem resumir doncs el període 1854-1890 
dient que s’hi poden observar tres moments ben diferenciats. El primer, anterior a la 
crisi de la segona meitat de la dècada de 1860, caracteritzat per la instal·lació d’in¬ 
dústries auxiliars de blanqueig, tint, aprest i acabat; un segon moment és el dels mo¬ 
lins de campetx, que comença precisament a mitjan de la dècada dels seixanta; un 
tercer moment correspon a la instal·lació d’indústries de fabricació (filats i teixits) a 
partir de 1870. 

TAULA EVOLUTIVA D’IMPLANTACIÓ INDUSTRIAL 


SECTOR TÈXTIL 
(període 1854-1890) 



ANYS: 

1854 

1855 

Empresa 

Activitat 

Adreça 

Zona 


Josep Monroig 

Fàbrica de midó i cola 

Carretera Provincial 

Vila Vella 


Antoni Pareto 

Fàbrica de midó 

C/Aprestadora 

Santa Eulàlia 


Antoni Pareto i Companyia 

Acabats de cotó 

C/Aprestadora, 24 

Santa Eulàlia 


«La Aprestadora Espanola, S.A.» 

Blanqueig, tint i acabats cotó 

C/Aprestadora 

Santa Eulàlia 


Giménez, Andreu i Cia. 

Tenyit de filats i teixits 

Torrent Padrosa 

Marina 

c 

Puiggròs, Pubill i Cia. 

id. 

C/Sant Antoni 

Vila Vella (?) 


Francesc Llobet 

id. 

B/Marina, 113 bis 

Marina 


Bosch i Cia. 

Preparació d’estampats 




Miquel Lavall Olier 

Tenyit de filats i teixits 

B/Marina, 100 

Marina 


Joan i Miquel Lavall 

id. 

id. 

id. 


J. Ribó i Cia. 

id. 

id. 

id. 


Torres Vilaseca i Cia. 

Estampats 




Pere Pasqual i Cia. 

id. 

C/Collblanc, 27 

Collblanc 


Pau Despar 

id. 

id. 

id. 


Josep Farnés 

id. 

id. 

id. 


Mena Rocaver 

Filatura de cotó 

C/Aprestadora 

Santa Eulàlia 


Martí Rodés i Planas 

id. 

C/Aprestadora, 30 

id. 


Successors d’Andreu Basté 

Filar i teixir cotó 

Torrent Gornal, 2 

Sant Josep 


Jacint Coll i Obiols 

Elaboració de llana 

Marina s/núm. 

Marina 


Andreu Elias 

id. 

B/Marina, 111 

Marina 


Pere Alier 

Tòrcer lli 

C/Centre, 8 

Vila Vella 


Marquès Caralt i Cia. 

Filar i teixir cànem 

C/Aprestadora, 9 

Santa Eulàlia 


Manuela Herp Vda. de Carulla 

Molí de campetx 

Torrent Gornal 

Sant Josep 


Josep Duran 

Molí de campetx 




Joan Herp 

Molí de campetx 

Torrent Gornal, 6 

Sant Josep 


Adolf Carulla 

Molí de campetx 

Torrent Gornal 

Sant Josep 



SIGNES CONVENCIONALS 

1 1 La indústria figura en el registre de la Matrícula Industrial. 

No figura a la matrícula. En tenim notícies per altres fonts. 
Transmissió (venda, herència, canvi de raó social) documentada. 
Transmissió probable. 

La indústria continua treballant més enllà de 1890. 


ES3 


FONT: Elaboració pròpia a partir dels registres de la Matrícula Industrial i altres documents de 
l’arxiu del Museu Municipal d’Història. 

1856 

1857 



















1861 

1862 

1863 

1864 

1865 

Com a força motriu s’usa l’energia hidràulica dels salts d’aigua del canal, però, 
primordialment, s’instal·len generadors de vapor. En algun cas, com hem vist en el 
cas del molí de campetx i de can Basté, es fan servir totes dues fonts d’energia. Arri¬ 
bem al final de l’etapa amb sis indústries en funcionament: dues de fabricació («Suc¬ 
cessors d’Andreu Basté» i «Marquès Caralt i Cia.»), una d’elaboració de matèries pri¬ 
meres (el molí de campetx de Joan Herp) i tres d’auxiliars en el subsector del blan¬ 
queig, tint, aprest i acabat (Antoni Pareto i Companyia, Francesc Llobet i J. Ribó i Cia.). 
El conjunt d’aquestes indústries paga aproximadament un 70% del total de contribu¬ 
cions industrials del poble, cosa que en fa, amb molta diferència, el sector més im¬ 
portant. Aquesta preponderància la confirma un altre indicador: dels 262 C.V. de potèn¬ 
cia que sumen els generadors de vapor instal·lats en el terme segons la inspecció 
del 17 de juliol de 1882, 222 C.V. (és a dir, gairebé un 85%) corresponen a indústries 
del sector tèxtil. 

Caracteritza també el període la pervivència de formes artesanals i de treball a 
mans, en clar retrocés davant de l’increment del procés industrialitzador. 

Finalment, si observem la distribució geogràfica de les fàbriques, observarem que 
es distribueixen entre la Vila Vella i les seves proximitats (les instal·lades a Marina), 
el Torrent Gornal i el raval de l’Aprestadora. Totes per sota de la línia que traça el canal 
de la Infanta i la via del tren de Martorell. No en trobem cap a Collblanc, si deixem 
de banda les tres taules d’estampats que apareixen d’una manera efímera als regis¬ 
tres de la matrícula industrial els anys 1883 i 1884. Aquesta distribució té una possible 
explicació en la necessitat de consum d’aigua de totes aquestes indústries i en les 
limitacions de la portada d’aigües a Collblanc. 

EL SECTOR DE LA CONSTRUCCIÓ 

Si el sector tèxtil és el que més es desenvolupa en aquesta primera fase industri- 
alitzadora, el de la construcció el segueix d’aprop. Usant novament com a barem els 
valors relatius de la contribució en concepte de subsidi industrial, aquest sector, que 
l’any 1860 només produeix un 5,38% dels ingressos contributius del conjunt de les 
indústries de la població passa a produir l’any 1880 un 26,5% d’aquest total, valor que 
es manté sensiblement fins al final de l’etapa que estudiem. La progressió és encara 
més espectacular quant al nombre d’indústries que, de no haver-n’hi cap, passen a 
ser 11 en el transcurs d’aquests 37 anys. És possible, per tant, que la importància 
econòmica del sector sigui més gran que el que suggereixen els tants per cent de 
la contribució; cosa que és prou versemblant si considerem que el criteri impositiu 
no tenia a veure tant amb la riquesa produïda com amb la maquinària instal·lada, i 
que ens ocupem ara d’una indústria amb un índex de mecanització que és encara 
molt baix durant aquesta època. 

Si analitzem el procés que dibuixa la taula que acompanya aquest capítol veurem 
que podem establir una divisòria pels volts de l’any 1875. La major part d’indústries 
del sector que perviuran i tindran importància econòmica són creades després d’a¬ 
questa data, fet que és molt fàcil d’entendre si el posem en paral·lel amb el procés 
urbanitzador del pla de Barcelona, motor principal de les indústries vinculades amb 
la construcció. 

Fins a l’any 1875 s’obren en el terme de l’Hospitalet 5 bòbiles (terme que, d’una 
manera certament abusiva, farem servir amb un valor genèric per designar indústries 
del ram de la ceràmica amb produccions de vegades ben diferenciades) i dues indús- 

tries més relacionades amb la construcció: un forn de calç i una serradora de marbre. 
D’aquestes set indústries només tres sobreviuran fins més tard de 1890. Repassem- 
ho amb més detall. 

Entre 1855 i 1857 figura a la matrícula industrial un taller de fabricació ceràmica 
a nom de Ramon Batllori. La brevetat de la seva aparició i la manca d’informacions 
complementaràries no ens permeten fixar l’emplaçament d’aquesta indústria peonera 
ni assegurar que tingui res a veure amb la fàbrica que Josep Batllori i Munné fundaria 
el 1883 i que, superant el segle d’existència, ha arribat fins als nostres dies. 

També per aquests anys tenim les primeres notícies de la indústria de fabricació 
de maons refactaris que Pau Cucurny té instal·lada a la carretera de la Bordeta, molt 
a prop del límit que separa els termes de l’Hospitalet i Sants. Una queixa dels veïns 
pel fum de les xemeneies i una petició governativa d’informació acrediten que l’empresa 
ja funcionaba els anys 1856 i 1861, respectivament. Així mateix l’esborrany d’un in¬ 
forme que havia demanat el Govern Civil ens fa saber que l’any 1858 ja hi treballaven 
9 homes, 4 dones, 2 nens i 3 nenes. Tanmateix no la trobarem inscrita a la matrícula 
industrial, per raons que ignorem, fins al 1868. 

La fàbrica de maons refractaris de Pau Cucurny és una projecció directa (i única 
a Espanya en aquest moment, si hem de fer cas del seu fundador) en el ram de la 
ceràmica de la industrialització que coneixen tots els sectors del país, puix que una 
de les aplicacions fonamentals dels maons refractaris és el revestiment dels fogars 
de les calderes de vapor. És visible l’atenció de Pau Cucurny a les exigències d’in¬ 
novació que generen les variacions de la demanda; no tan sols diversifica la seva 
producció afegint als maons altres materials refractaris de gres que també exigeixen 
una cocció a temperatures elevades (gresols, retortes, etc.), sinó que en 1880, quan 
el pànic per la proximitat de la fil·loxera, que ja ha envaït les vinyes franceses, dispara 
les demandes de sulfur de carboni (producte que hom pretenia que evitava la invasió 
del paràsit), no vacil·la a fabricar-ne a la seva empresa, cosa que provoca denúncies 
del veïnat i l’obertura d’un expedient administratiu a causa de les emanacions d’an¬ 
hídrid sulfurós. 

La fàbrica de Pau Cucurny, a diferència de la major part de les altres fàbriques 
del ram de la ceràmica, coneix aviat un cert nivell de mecanització; si més no l’any 
1882 té instal·lat un generador de vapor d’una potència de 12 C.V. (hi ha dues excep¬ 
cions més, Can Barella, amb un generador de 6 C.V. i Can Romeu i Escofet, amb un 
generador de 16 C.V.). 

L’any 1890, arran de l’aplec de dades que du a terme la Diputació per a la infor¬ 
mació preparatòria de la reforma aranzelària, Pau Cucurny aporta sobre la seva in¬ 
dústria les dades que tot seguit sintetitzem: La producció en pessetes no ha variat 
des de 1882, es continuen produint 30.000 pts. (cal entendre que anualment), però 
els preus han baixat de 175 pts. el miler a 100 pts. el miler (això vol dir que la produc¬ 
ció ha augmentat durant aquests anys en un 75%, passant de 171 a 300 milers de 
maons l’any). S’ocupen els mateixos 12 treballadors que abans de 1882 i treballa igual¬ 
ment una màquina de vapor de 6 C.V. (recordem que eren 12, segons la inspecció 
de 1882) i un molí de ferro; el mercat és Catalunya; les despeses de producció han 
baixat del 45 al 30%. Més interessant que la fredor de les dades de l’informe és la 
carta autògrafa del propi Pau Cucurny que l’acompanya, i en la qual fa una llarga con¬ 
sideració sobre les que són, en la seva opinió, les causes de la crisi i que reproduïm 
«in extenso»: «La fabricació retractaria no puede extenderse —diu— ni aumentar de 

fabricantes de dicho producto hasta que pongan un aumento de derechos de adua- 
nas a los extranjeros, que sea razonable, pues que con el consumo que se hace en 
el país se podrían ocupar muchos millares de familias porque no hay indústria grande 
ni pequena que no consuma refractarios a lo menos para los hornillos de las calderas 
de vapor. 

Aunque yo no hable sino de los ladrillos refractarios, ésto no es mas que como 
a tipo, porque lo mismo pagan los ladrillos, como los crisoles, retortas para gas y hor- 
nos en general, etc. Por ejemplo yo tengo la idea de construir un horno que seria la 
principal circunstancia que es la de ser económico de combustible para alguna in¬ 
dústria; tan pronto un extranjero de mi facultad lo observa o algún industrial de los 
que lo han de usar lo ve, ya manda datos al extranjero y allí lo hacen, porque como 
no han de pagar derechos de entrada, o sea una cantidad insignificante y en el país 
tenemos los carbones mas caros que en el extranjero y los transportes lo mismo, esto 
hace que no podemos competir, porque ellos tienen todas las ventajas para poderlo 
hacer mas barato que en el país y de esta manera me hacen la competència. 

Advirtiendo que yo no podria continuar dicha fabricación si no fuera que cuento 
con otros recursos que no son del negocia (a pesar de ser mi fàbrica única en su 
clase en Espaha)». 

La carta de Pau Cucurny ens sembla un document magnífic de Testat d’ànim de 
la majoria dels industrials catalans per aquests dies, que propicia i empeny el retorn 
al proteccionisme. L’experiència lliurecanvista, que havia encetat precisament un minis¬ 
tre català, Laureà Figuerola (d’un govern presidit per un altre català, el general Prim) 
amb el seu aranzel de 1869, ja no es pot sostenir més. Els vuit anys que han passat 
d’ençà de la crisi de 1882, que tancà la falsa eufòria especulativa de la «febre de Tor», 
ho palesen a bastament, i Cànovas no tindrà cap més remei que tornar a pujar les 
taxes duaneres. Però no perdem el fil de l’inventari que estàven fent. 

El 1857 apareix per primera vegada a la matrícula la bòbila d’Antoni Antonés, que 
el 1858 dóna feina a 6 homes, 4 dones, 2 nens i 3 nenes. La fàbrica es troba a la 
Vila Vella, al carrer Major. El 1862, després d’un lapse de dos anys que no apareix 
als registres de la matrícula, l’hi tornem a trobar a nom de Josep Antonés i Cia., 
denominació que mantindrà fins a 1869, quan passa a ser propietat de Joaquim Barella 
i Parés, canvia d’emplaçament i s’estableix al núm. 79 de la Carretera Provincial. A 
partir de 1879 figura a la Matrícula a nom de Jaume Barella i Parés, germà de l’ante¬ 
rior. Ja hem dit abans que aquesta empresa, segons la inspecció de 1882, tenia in¬ 
stal·lat un generador de vapor de 6 C.V. Les 15 persones que hi treballaven l’any 1858 
són ja 34 (26 homes, 4 dones i 4 nois) el 1868. 

D’una manera ben indirecta trobem implicada aquesta fàbrica en un esdeveni¬ 
ment de possible significat polític. Sabem que el 9 de gener de 1866, arran del ressò 
que havia tingut a Barcelona el pronunciament del general Prim a Villarejo, es va 
declarar Testat de guerra a Catalunya. Començava el darrer període dictatorial de Nar- 
vàez, mentre que l’agreujament de la crisi industrial anava creant el clima pre- 
revolucionari que culminaria en els fets de 1868 i el destronament d’Isabel II. En aquest 
marc hem de situar l’incendi de can Barella el dia 10 de desembre de 1866. De l’episodi 
no en sabem gairebé res, llevat que segons tots els indicis és un foc provocat i que 
el dia 19 una comissió militar cità a declarar sobre els fets 2 ferrers, un fuster, un sas¬ 
tre, un paleta, dos guàrdies jurats, un «sereno» i un vigilant del Canal. 

En el ram de la construcció no s’instal·la cap indústria nova fins a l’any 1862, que 

és la data de la primera notícia que coneixem de la bòbila «Costa i Cia.», instal·lada 
a la Vila Vella, al núm. 7 del carrer del Centre. Aquesta denominació es mantindrà 
fins a 1872, i a partir d’aquesta data i fins al seu tancament definitiu l’any 1878 la trobarem 
inscrita a nom de Ramon Rosals i Cia. La fàbrica ocupa el 1868 3 homes, 4 dones 
i 2 nens i s’hi fabriquen maons, teules i rajola fina. 

El 1863 s’obre una altra bòbila, a Santa Eulàlia, propietat de Jaume Figueras, que 
perviurà fins a 1887 amb quatre canvis de denominació successius: entre 1871 i 1875 
la trobem a nom de Josep Boada, a nom de Lluís Marquès de 1876 a 1882 i des 
d’aleshores fins al seu tancament a nom de Bonaventura Munné. D’aquesta darrera 
etapa de la seva inscripció a la matrícula en coneixem l’emplaçament amb més preci¬ 
sió: es trobava al núm. 25 del carrer de Santa Eulàlia. Una autorització municipal de 
1877 per construir-hi un nou forn ens pot dir alguna cosa més sobre la seva ubicació 
del que ens diu una numeració de carrer que pot haver sofert molts canvis. L’autorit¬ 
zació s’adreça a Josep Marquès (ja hem vist que el propietari, segons la matrícula, 
era Lluís Marquès) perquè construeixi un forn de rajols «en este termino y parage 
_ s j C _ denominado el Criadero» o « debajo de la Torrassa». L’autorització precisa també 
que «la construcción de que se trata està situada fuera de poblado , excepción hecha 
de dos o tres casas de muy reciente construcción (...) distando aquella del casco de 
la población mas de un quilometro y de la barriada de Santa Eulalia cerca unos quinien- 
tos metros». Si interpretem bé totes aquestes dades, entenem que la bòbila s’havia 
de trobar en una zona molt pròxima a l’ermita de Santa Eulàlia. 

El mateix any de 1863 entra en funcionament la serradora de marbre de Baldiri 
Parellada, al Torrent Gornal. Aquesta indústria fa servir com a força motriu la que 
produeix un dels tres salts d’aigua que s’esglaonen a la sèquia del Torrent Gornal, 
derivada del Canal de la Infanta (el salt Basté, aquest —anomenat salt del «màrmol»— 
i el salt dit Carulla, que mou el molí de campetx). Igual com els altres dos salts, aquest 
té una potència nominal de 22,3 C.V. A partir de l’any 1866, la serradora figura a nom 
de «Singla, fills i cia.», denominació que passa a ser només «Nemesi Singla» des de 
1866. Aquesta fàbrica, pel que sabem, donava feina, l’any 1868, a 13 homes i 3 nois. 

Del forn de calç de Francesc Riera i Pujabet, a la vila Vella, l’única notícia que 
en tenim és la de la seva desaparició l’any 1868, any que, per altra banda, és l’únic 
en què apareix en els registres de la matrícula. Pensem que aquesta petita indústria 
episòdica fou creada en funció de l’obertura del carrer Nou, o carrer de l’Església, 
sobre l’emplaçament de l’antiga sagrera o cementiri parroquial. Sabem, si més no, 
que hom encara treballava l’any anterior a les obres d’obertura del carrer. 

De totes les indústries del ram de la construcció creades a l’Hospitalet abans de 
1868 només tres (la fàbrica de refractaris de Pau Cucurny, la bòbila de Can Barella 
i la serradora de marbre del torrent Gornal) perviuen més enllà de 1890. No estarà 
de més que observem que són precisament les tres indústries de les quals tenim con¬ 
stància d’algun nivell de mecanització, palesat per la instal·lació de generadors de 
vapor o per l’ús de l’energia hidràulica dels salts d’aigua del Canal de la Infanta. Mol¬ 
ta més trascendéncia tindran les indústries que s’instal·lin a partir de 1875, com veurem 
tot seguit. 

La primera de les d’aquesta segona tongada és la fàbrica de rajola fina (anomenada 
també «caironet vermell» o «cairó català») que obre Just Oliveras i Padrosa l’any 1878 
(si bé, per un error, figura inscrita a la matrícula el primer any a nom de Josep Oliveras 
i Padrosa). Aquesta indústria, situada en el que aleshores s’anomenava «sector de 

TAULA EVOLUTIVA D’IMPLANTACIÓ INDUSTRIAL 


SECTOR CONSTRUCTIU 
(període 1854-1890) 



ANYS: 

Empresa 

Activitat 

Adreça 

Zona 

Francesc Riera i Pujabet 

Forn de calç 

C/Església 

Vila Vella 

Baldiri Parellada 

Serradora de marbre 

Torrent Gornal 

Sant Josep 

Singla, fills i Cia. 

id. 

id. 

id. 

Nemesi Singla 

id. 

id. 

id. 

Pau Cucurny 

Refractaris 

C/Sta. Eulàlia, 9 

Sta. Eulàlia 

Antoni Antonés 

Bòbila 

C/Major 

Vila Vella 

Josep Antonés i Cia. 

id. 

id. 

id. 

Joaquim Barella i Parés 

id. 

Carretera Prov., 79 

Sant Josep 

Jaume Barella i Parés 

id. 

id. 

id. 

Costa i Cia. 

id. 

C/Centre, 7 

Vila Vella 

Ramon Rosals i Cia. 

id. 

id. 

id. 

Jaume Figueras 

id. 

C/Sta. Eulàlia, 25 

Sta. Eulàlia 

Josep Boada 

id. 

id. 

id. 

Lluís Marquès 

id. 

id. 

id. 

Bonaventura Munné 

id. 

id. 

id. 

Josep Oliveras i Pedrosa 

id. 

Muntanya, 7 

Sant Josep 

Just Oliveras i Pedrosa 

id. 

id. 

id. 

Joan Romeu i Escofet 

id. 

Carretera Prov., 43 

Sant Josep 

Ramon Batllori 

id. 

? 

? 

Josep Batllori i Munné 

id. 

Carretera Prov. s/n. 

Sant Josep 

Josep Llòpis i Batllori 

id. 

Carretera Prov. s/n. 

Sant Josep 

Cosme Toda 

id. 

Carretera Prov. s/n. 

Sant Josep 

Josep Marquès 

id. 

? 

? 

Josep Badal i Jansana 

id. 

C/Collblanc s/n. 

Collblanc 

Joaquim Valls i Gras 

id. 

id. 

id. 

Ramon Ferrer i Colomer 

id. 

id. 

id. 


FONT: Elaboració pròpia a partir dels registres de la Matrícula Industrial i altres documents de 
l’arxiu del Museu Principal d’Història. 

Muntanya» i que ara anomenaríem carrer dels Alps, pervisqué, regida pels descen¬ 
dents del seu fundador, fins als anys setanta del nostre segle. 

El mateix any de 1878 s’inaugura la bòbila de Joan Romeu i Escofet, que es troba 
en el núm. 41 de la Carretera Provincial, més o menys a l’alçada de la fabregada. 
En aquesta bòbila, on tenia una importància especial la fabricació de teules planes, 
recordarem que hi havia instal·lat Pany 1882 el generador de vapor més important del 
sector, amb una potència nominal de 16 C.V. 

Entre 1883 i 1885 es creen a Sant Josep tres indústries que, amb un segle a coll, 
han arribat fins a nosaltres. Totes tres són veïnes i, com veiem, de fundació gairebé 
simultània. La primera és la de Josep Batllori i Munné, l’any 1883; seguirà el 1885 
la de Josep Llòpis i Batllori, i després la de Cosme Toda. la primera estava especialit¬ 
zada en atuells, balustres i elements decoratius de terra cuita i les altres dues en rajo¬ 
la fina. En aquests primers anys d’existència de Cosme Toda tindrà una importància 
considerable la producció destinada al mercat colonial americà. 

Si de les indústries creades durant la primera fase del període que estudiem vèiem 
que només tres van continuar treballant després de 1890, totes les que hem citat, fun¬ 
dades després de 1875, traspassaran en canvi aquesta frontera, és més, totes per¬ 
duraran fins al segle XX, la majoria fins a després de la guerra civil de 1936-1939 i 
algunes, com hem vist, fins als nostres dies. 

L’última empenta de la fase que estudiem ve donada per la creació simultània, 
a Collblanc, de tres bòbiles més, fundades totes tres l’any 1889. Són les de Josep 
Badal i Jansana, Joaquim Valls i Gras i Ramon Ferrer i Colomer. No tenen una vida 
tan llarga com les anteriorment esmentades, puix que la de Ramon Ferrer tanca l’any 
1900 i la de Joaquim Valls el 1906; la de Josep Badal i Jansana és de vida més llarga, 
puix que subsistia encara l’any 1920. 

Podem dir doncs, en síntesi, que la veritable empenta d’aquest sector industrial 
es produeix en el darrer quart del segle passat, una època de crisi —convé no oblidar- 
ho— per al conjunt de l’economia, però l’època també de la gran embranzida de l’ex¬ 
tensió de l’urbanització de Barcelona pel seu pla. El gran protagonista del sector és 
la ceràmica, que apareix com una indústria de sòlida implantació (vegem la llarga 
perduració de les empreses) i d’un cert nivell d’especialització (refractaris, terracotes, 
maons i teules, rajola fina, etc.). Per a la ubicació de les indústries són factors primor¬ 
dials el disposar de grans extensions de terreny (per als terrals, basses, assecadors, 
forns i emmagatzament de obra acabada) i la bona comunicació amb Barcelona. Per 
això veiem com s’instal·len a la perifèria de les àrees poblades i sobre l’eix de les 
dues carreteres que porten a Barcelona. És fàcil constatar que la gran expansió del 
sector justifica el qualificatiu de «bòbila de Barcelona» que de vegades s’ha aplicat 
a la població de l’Hospitalet. 

EL SECTOR DE LES INDÚSTRIES QUÍMIQUES, PAPER, PELL I D’ALTRES 

Només cal que recordem que els tants per cent relatius de les contribucions in¬ 
dustrials pagades pels sectors tèxtil i de la construcció sumen al final de l’etapa que 
estudiem més d’un 95% per comprendre que la resta d’activitats industrials juguen 
un paper del tot marginal. És per això que ens ha semblat millor no respectar un criteri 
estricte de sectorialització i aplegar les indústries que encara no hem referenciat en 
dos grans apartats, el que bategem amb l’epígraf que encapçala aquest paragraf i 
el de les indústries d’alimentació. 

Com ja diguérem en el primer capítol, a la carretera de Collblanc hi ha dades 
de Texistència d’una fàbrica de sabó dur des d’una data anterior a 1838. Aquesta fàbrica 
funcionarà encara durant els primers anys de l’etapa que estudiem. La trobem inscri¬ 
ta a nom de Miquel Matarrodona l’any 1854, de Francesc Fernàndez i J. Gòmis entre 
1855 i 1857 i, finalment, de Francesc Rovira entre 1858 i 1862. Després d’una llarga 
temporada sense saber-ne res torna a aparèixer l’any 1855 i funciona fins al 1888 regis¬ 
trada a nom de Josep Rovira, que molt probablement és parent de l’anterior propietari, 
puix que la indústria no ha cambiat d’emplaçament, i es troba, com sempre, en el 
núm. 26 de la Carretera de Collblanc. Quan aquesta caldera de sabó deixa de treba¬ 
llar continua la seva feina, durant tres anys, una altra caldera situada aquesta vegada 
a la Vila Vella, en el carrer de Perutxo (avui carrer de les Roselles) núm. 14, propietat 
d’Agustí Daura. El carrer de Perutxo s’havia obert l’any 1880. 

La fàbrica d’àcids de Josep Boada i Buigas, situada en el límit del terme amb 
el de Sants, a la vora del mar, a la platja de la Farola, no apareix registrada en els 
quaderns de la Matrícula industrial fins a l’any 1888. Les primeres notícies que en te¬ 
nim, tanmateix, són anteriors. La més antiga és de 1885, i es tracta de la denúncia 
que el propietari fa d’un possible cas de còlera a una de les barraques de la platja, 
immediata a la fàbrica. És possible que la indústria s’estigués construint en aquell 
moment. 

L’any 1886 s’obre un expedient administratiu relatiu a la sol·licitud presentada per 
Josep Boada i Buigas per declarar colònia agrícola-industrial (i obtenir així els cor¬ 
responents beneficis fiscals) la seva fàbrica. Com arguments a favor de la petició l’ex¬ 
pedient inclou un informe pericial que ens diu que lafàbrica comprèn «un grupo de 
viviendas cómodas y ventiladas con destino a los obreros» i « una tienda econòmica 
para ia expedición de comestibles». També diu que s’ha millorat el sòl que era un sor¬ 
ral, amb l’aportació de carretades de terra vegetal, i cal pensar que això significa que 
les casetes dels treballadors disposaven d’un hort. L’ajuntament s’oposa a la sol·licitud 
per no perdre els ingressos del subsidi, i la indústria no és declarada colònia, tal com 
ho demostra la seva inclusió a la matrícula a partir de 1888. Però tant se val què digués 
la resolució oficial; la fàbrica de la platja era una veritable colònia. Pensem que dista¬ 
va 7 Km. del nucli de la població i que, ja en el Cens de 1887, apareix com una secció 
censal específica (!a núm. 30) amb 6 cases i 24 habitants. Amb raons molt més dub¬ 
toses va aconseguir el privilegi fiscal de la declaració de colònia l’amo de can Rodés, 
la fàbrica del carrer de l’Aprestadora. 

A Can Boada i Buigas es fabricava àcid clorhídric, àcid sulfúric (pel procediment 
de les cambres de plom) i àcid nítric i la seva situació s’explicava tant per la convenièn¬ 
cia de mantenir una indústria d’aquestes característiques lluny dels nuclis poblats com 
perquè la proximitat de la platja li permetia desembarcar directament les primeres matè¬ 
ries que necessitava per a la fabricació (principalment les pirites). En aquest sentit 
el 1890 es tramiten els permisos necessaris per a la construcció d’un embarcador 
a la platja que faciliti les operacions de descàrrega. Convé que recordem que aquest 
sector disposava d’una bona comunicació amb Barcelona a través de la carretera de 
Can Túnis (carretera de «La Agrícola») que s’havia obert a mitjan segle, i que per aquest 
bon accés precisament pels mateixos anys que la fàbrica entra en funcionament es 
construirà, a la immediata marina de Sants i aprofitant l’espai assecat de la llacuna 
de Port, el primer hipòdrom de Barcelona. 

En Josep Boada i Buigas, que era enginyer industrial, s’afegeix al cor de lamen- 

tacions proteccionistes promogut per l’informe de la Diputació que hem citat repetides 
vegades. «La falta de buenas vías de comunicación —diu en un escrit del 28 de febrer 
de 1890—, es decir transportes económicos , es la principal causa que nos impide 
luchar ventajosamente con las naciones que poseen aquellos elementos de transporte». 
A partir de 1892 la fàbrica figurarà inscrita amb el nom del fill del fundador, Gabriel 
Boada i Travessa, i continuarà el mateix tipus de fabricació. 

A part de les aparicions episòdiques de les fàbriques de llumins de Jaume Ba- 
11ús i Josep Ballester, a Santa Eulàlia (entre 1870 i 1876), del molí de sofre de Baldomer 
Capella a la carretera de Collblanc (entre 1868 i 1872), o d’aquell gasòmetre que l’any 
1855 figura a nom de «Josep Escaró i Cia.» (que també és titular d’una fassina) queda 
encara una altra indústria important del sector químic (encara que només fos per la 
seva llarga i poc higiènica pervivència). És la fàbrica de greixos i adobs obtinguts a 
partir d’animals morts que obre Francesc Tobella al carrer de l’Aprestadora núm. 17 
l’any 1881. Una fàbrica que aviat serà coneguda com «El Canyet» o, d’una manera 
més gràfica, «La Pudor». 

Les queixes per atemptar contra la salut pública acompanyen aquesta indústria 
des dels seus inicis, queixes que de vegades (com l’any 1899) aconseguiran ordres 
de tancament. Però malgrat tot la fàbrica continuarà treballant —i empestant el barri— 
durant més de vuitanta anys. El «Canyet» figura a nom de Joan Roca i Riera a partir 
de 1889 i de Concepció Fabregas de Roca a partir de 1892, i val a dir que l’any 1920 
figurava encara a nom d’aquesta mateixa propietària. 

La fàbrica de paper d’Antoni Ferrer i Sagristà s’instal·la al torrent Gornal l’any 1855. 
És un edifici de tres pisos més el sotateulada de l’assecador que comprèn, a més, 
cases per als treballadors. Aprofita com a font d’energia un dels salts d’aigua del Canal, 
el mateix que posteriorment s’anomenarà salt Basté, quan, després del tancament 
del molí paperer, passi a ser usat per la fàbrica tèxtil dels «Successors d’Andreu Basté» 
(Vid. supra). El 1857 ja és una de les fàbriques que esmenta Víctor Balaguer en la 
seva Guia que ja hem citat i el 1858 dóna feina a 19 homes, 7 dones, 2 noies i 3 nenes. 
Un informe de finalitat estadística de l’any 1862 ens assabenta de les principals carac¬ 
terístiques tècniques del molí. Hi podem llegir que el salt d’aigua proporciona una 
força útil que oscil·la entre 6 i 12 C.V. segons la seca o l’abundància d’aigua a la sè¬ 
quia, que els elements motors moguts pel salt són 8 rodes d’eix vertical i una turbina 
i que disposa de tres tines per triturar i pastar la matèria primera, que són els draps. 
Amb això té una capacitat de fabricació d’una reïma de 214 plecs de la qualitat de 
paper anomenada «florete» cada hora, i es pot calcular que treballa 260 dies l’any, 
14 hores cada dia. En el moment de l’informe la fàbrica ocupa 16 homes i 12 dones, 
xifra que és força semblant a la de 1858. L’any 1862, tot i que la inscripció a la matrícu¬ 
la no s’ha modificat, signa l’esmentat informe com a propietari Pau Ferrer i Mora, el 
fill del fundador. L’any 1865, quan es comencen a sentir els efectes de la crisi industri¬ 
al, la fàbrica tanca les seves portes durant mig any. El 1866 reprèn la fabricació però 
amb un canvi de titularitat, que ara ostenta Antoni Romaní i Puigdengolas, i el 1868 
dóna feina a 20 homes i 20 dones, cosa que converteix el molí en la segona indústria 
del terme després de «La Aprestadora Espanola» quant a la mà d’obra ocupada. 

Durant el temps que la fàbrica és propietat d’Antoni Romaní, si revisem els re¬ 
sums d’altes i baixes del Padró Municipal, observarem un interessant moviment de 
població relacionat amb el molí: l’any 1866 un tal Josep Bigorra, paperer, de 46 anys, 
i la seva esposa Maria Robert, de la mateixa edat, se’n van a viure a Sants; el 1867 

causa baixa Ramon Bertran, de 45 anys, «fabricant de paper» que vivia a la fàbrica 
del Torrent Gornal, el qual se’n torna a Capellades, la seva població d’origen, amb 
la seva dona Josefa Rovira i els seus fills de 4 i 2 anys; aquest mateix any Jaume 
Fontanelles, de 27 anys, se’n torna a Capellades amb la seva dona, Carme Vidal, de 
20 anys; també el 1867 se’n tornen a Gelida Josep Farigola, de 50 anys, i Josefa Mu- 
ray, de 48, amb els seus fills de 17,14,11, 9 i 4 anys, mentre que el seu fill gran, Josep, 
que ja té 20 anys, passa a viure a Sants; abans d’acabar l’any un altre paperer, Joan 
Farriol, de 25 anys, se’n torna a Carme amb la seva dona, Caterina Simó; el 1868 
se’n va Joan Altés, paperer, originari de Cornudella, de 37 anys, acompanyat per la 
seva dona, Esperança Òdena, de 37 anys, i dos fills de 14 i 11 anys, el matrimoni pas¬ 
sa a establir-se a Sants; finalment el 1869 se’n va Marià Jané, paperer de Vilafranca, 
de 57 Anys, amb la seva dona, Paula Jané, de la mateixa edat i dos fills de 23 i 18 
anys respectivament, que se’n van a Sants. Potser no seria massa arriscat pensar, 
a la vista d’aquestes dades, que Antoni Ferrer i Sagristà va portar personal especialit¬ 
zar de les comarques amb tradició paperera quan va obrir el molí i que, després de 
la crisi, el nou propietari ha mantingut un nivell salarial tan baix que ha fet repensar 
els paperers de quedar-se a la fàbrica de l’Hospitalet i els ha fet decidir a tornar a 
les poblacions d’origen o bé a buscar la veïna Sants, més industrialitzada, oportunitats 
de treball millors. 

L’any 1874 el molí paperer torna a canviar de mans, i passa a ser propietat de 
Joan Poch, i que i figura com a titular de l’empresa fins al moment del seu tancament, 
l’any 1880. 

Creiem que l’edifici de l’antic molí va ser aprofitat per a la instal·lació de la fàbrica 
de can Basté, de filats i teixits de cotó, el qual subsisteix encara avui, formant part 
del conjunt d’edificacions de la fàbrica Tecla Sala que substituí l’anterior. 

Només hem trobat durant aquesta època un industrial dedicat a l’adobat de pells, 
en Josep Paxeràs, que és amo d’una adoberia al carrer de Santa Eulàlia núm. 27 entre 
els anys 1862 i 1888. Molt a prop d’aquesta indústria devia trobar-se la fàbrica de bo¬ 
tons metàl·lics de Joan Vila i Tomàs (C/Santa Eulàlia, 24) que figura inscrita a la matrí¬ 
cula entre 1865 i 1872, si bé sabem que la fàbrica ja existia el 1856 i que, el 1857, 
ocupava 6 homes, 4 dones, 4 nens i 4 nenes. 

Una repassada al que hem escrit en aquest apartat i un cop d’ull a la taula que 
acompanya aquest capítol ens faran veure fins a quin punt és cert allò que dèiem 
del caràcter absolutament marginal de les indústries d’aquests sectors. De totes les 
que hem esmentat, només tres funcionen l’any 1890: la caldera de sabó del carrer 
de Perutxo, la fàbrica d’àcids de la platja de la Farola i el Canyet; i encara d’aquestes 
només les dues darreres tenen una certa entitat industrial. 

EL SECTOR DE L’ALIMENTACIÓ 

Els molins fariners i les fassines, per la seva condició d’activitats de transforma¬ 
ció lligades directament a l’agricultura, van ser justament de les primeres activitats 
industrials que conegué el terme. Ara veurem en quina situació es troben durant el 
període que ens ocupa, així com les altres indústries que podem incloure en el sector 
de l’alimentació. 

El molí de la Junta del Canal, a Sant Josep, continua funcionant durant tot el perí¬ 
ode, amb diverses vicissituts i canvis en la inscripció amb què figura al registre. Així 
consta amb titolaritat de la Junta fins a 1857, a nom de Joan Aldabert entre 1858 i 
1879 (amb un blanc de quatre anys, de 1864 a 1867, durant els quals no el trobem 

ANYS 


TAULA EVOLUTIVA D’IMPLANTACIÓ INDUSTRIAL 

SECTOR QUÍMIC, PAPER, PELL I ALTRES 
(període 1854-1890) 


Empresa 

Activitat 

Adreça 

Zona 

Miquel Matarrodona 

Fàbrica de sabó dur 

C/Collblanc 

Collblanc 

F. Fernàndez i J. Gòmis 

id. 

id. 

id. 

Francesc Rovira 

id. 

id. 

id. 

Josep Rovira 

id. 

C/Collblanc, 26 

id. 

Agustí Daura 

id. 

C/Perutxo, 14 

Vila Vella 

Boada i Buigas 

Fàbrica d’acids 

Platja la Farola 

Marina 

Jaume Ballús 

Llumins 

Zona Sangoneres 

Santa Eulàlia 

Josep Ballester 

id. 

? 

? 

Baldomer Capella 

Molí de sofre 

C/Collblanc 

Collblanc 

Francesc Tobella 

Greixos animals i adobs 

C/Aprestadora, 17 

Santa Eulàlia 

Joan Roca i Riera 

id. 

id. 

id. 

Concepció Fàbregas de Roca 

id. 

id. 

id. 

Josep Escarí i Cia. 

Gasòmetre 

? 

? 

Josep Paxeràs 

Adobador de pells 

C/Sta. Eulàlia, 27 

Santa Eulàlia 

Antoni Ferrer 

Molí paperer 

Torrent Gornal 

Sant Josep 

Antoni Romaní 

id. 

id. 

id. 

Joan Poch 

id. 

id. 

id. 

Joan Vila 

Fàbrica botons metàl·lics 

C/Sta. Eulàlia, 24 

Santa Eulàlia 

Pere Costa 

Serra mecànica (amb 1 cavall) 

C/Major, 39 

Vila Vella 

SECTOR ALIMENTACIÓ 

Junta del Canal 

Molí Fariner 

Zona Muntanya 

Sant Josep 

Joan Aldabert 

id. 

id. 

id. 

Puigarnau i Cia. 

id. 

id. 

id. 

Germans Lleonart 

id. 

C/Sta. Eulàlia 

Santa Eulàlia 

Pere Grau i Cia. 

id. 

id. 

id. 

Laforcada Crehueres i Cia. 

id. 

id. 

id. 

Laforcada Ferrer i Cia. 

id. 

id. 

id. 

Miquel Guitart 

Fassina 

? 

? 

Josep Escaró i Cia. 

id. 

? 

? 

Jaume Pujol 

id. 

C/Collblanc 

Collblanc 

Rafael Riera 

id. 

C/Sta. Eulàlia, 90 

Santa Eulàlia 

Domènec Cortina 

Pastes de sopa 

C/Major, 5 

Vila Vella 

Ramon Oliveras i Llòpis 

id. 

C/Major, 71 

Vila Vella 

Vda. Ramon Oliveras 

id. 

id. 

id. 

Miquel Ventura 

Embotellar gasoses 

C/Sta. Eulàlia 

Santa Eulàlia 


FONT: Elaboració pròpia a partir dels registres de la Matrícula Industrial i altres documents de 
l'arxiu del Museu Municipal d’Història. 

registrat per raons que ignorem) i des de 1880 a nom de Puigarnau i Cia. Sembla 
que plegà l’any 1898. 

També continua funcionant el molí que havia fundat a Santa Eulàlia Gaspar 
Lleonart. El trobem a nom dels Germans Lleonart fins a 1861, així com posteriorment, 
entre 1868 i 1877; de Pere Grau i Cia. entre 1862 i 1867; de Laforcada, Crehueras i 
Cia. els anys 1878 i 1879 i, finalment, des de 1880 fins a 1889, quan sembla que plega, 
a nom de Laforcada, Ferrer i Cia. En la seva darrera etapa, al marge o a més de la 
força hidràulica, el molí de Santa Eulàlia instal·lava un generador de vapor de 6 C.V. 

(de fet a partir de 1882 el trobem esmentat com a «fàbrica de farina» i no com a «molí»). 

No hi ha fassines que funcionin d’una manera continuada durant aquest període. 

Ja havíem dit que la de Collblanc desaparegué el 1855, quan figurava a nom de Mi¬ 
quel Guitart. Entre 1862 i 1865 n’hi torna a haver una altra de matriculada, també a 
Collblanc, a nom de Jaume Pujol i ja no en tornarem a trobar cap més fins a 1885, 
any que Rafael Riera n’obre una al núm. 90 del carrer de Santa Eulàlia. Aquesta fassi- 
na, tanmateix, també tingué una vida curta, puix que la darrera vegada que la trobem 
inscrita és l’any 1892. 

A la Vila Vella hi trobem dos fideuers, Domènec Cortina i Ramon Oliveres i Llo- 
pis, que s’inscriuen tots dos per primera vegada a la matrícula I any 1865. El primer i 

hi figurarà regularment fins a 1892, mentre que el segon (a partir de 1878 el negoci 
va a nom de la seva vídua) ho farà fins a 1889. 

La darrera indústria d’aquest sector que trobem al registre de la matrícula és la 
fabriqueta d’envasar gasoses de Miquel Ventura, a Santa Eulàlia, que apareix només 
entre 1886 i 1888. 

Així doncs, en el sector de l’alimentació, només el molí que fou de la Junta supera¬ 
rà una mica al final de l’etapa que estudiem. La marginalitat d’aquestes activitats trans¬ 
formadores, que van ser les peoneres, ja és total. 

CONSIDERACIONS GENERALS SOBRE EL PERÍODE: CICLES CURTS; DISTRIBU¬ 
CIÓ GEOGRÀFICA 

Observem en primer lloc una arrencada inicial molt feble que aviat és estronca¬ 
da, a la dècada de 1860, per una situació de crisi que s’allarga durant tot el sexenni 
revolucionari. Amb l’entrada en joc del sistema canovista té lloc una forta represa, 
frenada a partir de 1882 per una crisi que pot ser atribuïda en part a la política de 
lliure canvi dels primers governs de la restauració. En conjunt es dibuixen dos cicles 
curts d’expansió i de crisi, amb els punts d’arrencada i d’inflexió situats, respectiva¬ 
ment, els anys 1854, 1865, 1875 i 1882. 

Sobre aquest doble disseny cíclic la indústria tèxtil implanta, en el primer mo¬ 
ment expansiu, empreses auxiliars del ram de l’aigua, i en el segon indústries de 
fabricació de filats i teixits. En el camp de la ceràmica, que comparteix l’hegemonia 
amb el sector tèxtil, les indústries més importants s’instal·len en la segona etapa ex¬ 
pansiva i fins i tot quan la crisi ja ha començat. Aquest sector hi és menys sensible 
perquè no ha de témer la competència de les importacions i té un gran mercat (la 
Barcelona que s’escampa pel Pla) al costat de casa. En aquestes indústries ceràmiques, 
que exigeixen un volum d’inversió inicial menor que les tèxtils, és on potser podien 
buscar l’embrió d’una burgesia local. El cas de la família Oliveras, que caldria estu¬ 
diar amb més deteniment, podria ser paradigmàtic. 

Si observem la distribució de les indústries sobre el territori veiem com es com- 

Püca aquella matriu triangular (Collblanc, Santa Eulàlia, Vila Vella) amb l’afegit de Sant 
Josep que en acabar el període és ja una zona industrial. Els quatre nuclis d’ubicació 
industrial queden, doncs, tal com segueix: 

a) Zona de Sant Josep. 

Sobre la carretera Provincial, entre la Fabregada i el Torrent Gornal, amb un eix 
paral·lel secundari a la zona de Muntanya (el camí de Sant Joan, avui carrer dels Alps). 

b) Zona de Santa Eulàlia. 

També sobre la carretera Provincial, entre el Torrent Gornal i la Riera Blanca. De 
moment té el nucli més important sobre l’eix paral·lel de la carretera del Mig (raval 
de l’Aprestadora). 

c) Zona de Collblanc. 

Sobre la carretera de Madrid, amb un eix secundari al camí de la Travessera, que 
comença a adquirir importància com a enllaç amb l’eix del Torrent Gornal. 

d) Zona de la Vila Vella. 

Quant a emplaçament industrial és la zona menys important, perquè el sòl es 
destina bàsicament a habitatge i ja ha començat el seu desenvolupament urbanístic 
amb l’obertura del carrer Nou (1867), la plaça de la Llibertat (1868) i l’eixampla del 
Mercat (1883). 

Una cinquena zona, extremadament aïllada, seria la constituïda pel nucli de Can 
Boada i Buigas, arran de mar. 

El tramat dels ferrocarrils que es construeixen en aquesta època esquartera el 
terme i consolida la relativa autonomia de les dinàmiques d’aquests nuclis. 

